text:
Bamwe mu rubyiruko banyuze mu buzima bwo mu muhanda bize imyuga mu kigo cyigisha imyuga cy’i Butamwa bafashijwe n’ikigo cy’Abadacogora n’Intwari bavuga ko kwiga imyuga bizabafasha kwihangira imirimo no guhanga udushya bateza imbere ibikorerwa iwacu( Made in Rwanda).
Iradukunda Chantal yarangije umwuga wo kudoda avuga ko yatangiye kubibyaza umusaruro kuko ubu bimwinjiriza amafaranga asaga ibihumbi 50 buri kwezi.
Ati “ iyo nabonye abantu benshi ndodera(client) mbasha gukorera amafaranga ari hagati y’ibihumbi 40 n’ibihumbi 50 ku kwezi.
Ubu rero gahunda dufite ni ukwihuriza hamwe tugashaka uburyo duteza imbere ibikorerwa iwacu kandi tugahuza imbaraga kugira ngo tuzabashe gutera imbere”.
Iki gitekerezo cyo guteza imbere iby’iwacu agihuriyeho na Iradukunda Ruth uvuga ko guteza imbere iby’iwacu bizabafasha kwigira muri gahunda ya Leta ya Kora Wigire (NEP) made in Rwanda.
Uretse guteza imbere iby’iwacu, uru rubyiruko rusanga kwiga imyuga byarabahaye amahirwe menshi mu guhangana n’ikibazo cy’akazi k’isoko ry’umurimo (ubushomeri) kuko iyo barangije babasha kubona icyo bakora aho kwicara bategereje guhabwa akazi.
Ati “ Kwiga imyuga ntako bisa kuko bidufasha cyane guhangana n’ubushomeri tukabasha kwibeshaho mu mafaranga tuba twakoreye”.
Padiri TWIZEYUMUREMYi umuyobozi wa Caritas Kigali avuga ko mu byo bafasha abana banyuze mu buzima bwo mu muhanda icya mbere ari ukububakuramo ubushobozi, bakabasubiza mu ishuri.
Buri mwana afashwa hakurikijwe ikiciro arimo naho yari ageze mu myigire ye.
Aha avuga ko mukubasubiza mu ishuri bahera aho bari bageze biga. Ku bana basanga bararangije amashuri abanza babakorera isuzumabumenyi buri wese agakomeza agafashwa kwiga hakurikije ibyo ashoboye kandi yifuza.
Ku bana biga imyuga itandukanye iyo barangije babaha ibikoresho by’ibanze bagomba kwifashisha mu gihe bagiye ku isoko ry’umurimo.
“Kubaha ibikoresho ni uburyo bwo kubafasha guhita batangira gushyira mu bikorwa ibyo bize ndetse no kujyana n’icyerekezo igihugu cyacu kirimo cyo guhanga ibishya kandi duteza imbere ibyiwacu” Padiri TWIZEYUMUREMYI Donatien.
Padiri TWIZEYUMUREMYI avuga ko bitagarukira gufasha abana kwiga imyuga no kubaha ibikoresho gusa ahubwo bakomeza no kubakurikirana mu byo bakora babaha ubujyanama kugira ngo imibereho yabo irusheho kugenda neza.


c: text/html

text:
Ruhango:Abikorera biteze inyungu nyinshi ku ibagiro ryatwaye miliyoni 360
Yanditswe na NIYONSENGA SCHADRACK
Bamwe mu bikorera bo mu karere ka Ruhango baravuga ko biteguye kubyaza umusaruro ibagiro bubakiwe n’akarere, aho ngo kuri ubu bamaze no kubona isoko bagurishaho inyama mu gihugu cya Omani.
Ni ibagiro rimaze imyaka 6 ryubatswe aho ubuyobozi bwemeza ko ryatwaye amafaranga y’u Rwanda angana na miliyoni 360.
Koperative ‘Umuhore Mwiza Ruhango’ ihuriwemo n’abaturage bose bakora akazi ko kubaga kuri ubu ni yo icunga iri bagiro, abanyamuryano b’iyi koperative bahuriza ku gushimira ubuyobozi bwabubakiye iri bagiro ngo kuko ryagabanyije ikibazo cy’umwanda wagaragaraga mu mwuga w’ububazi, ndetse ngo ryanakumiriye ubujura bw’inka bwagaragaraga hirya no hino muri aka karere.
Uwitwa Riberakurora Zacharie yagize ati “Tukibaga mu buryo busanzwe wasangaga ubujura bw’inka bwiyongera hirya no hino kuko abajura bibaga inka bakayibagira aho babonye hose ugasanga ni ikibazo, ikindi byari umwanda kuko urumva ko umuntu yabaga yabagiye mu byatsi isazi nyinshi zituma ku nyama.”
Naho Sibomana Aimable we yagize ati “Ugereranyije iri bagiro no kubagira mu byaro usanga hano mu ibagira harimo inyungu nyinshi uhereye ku bacuruzi ukageza no ku barya inyama.
Umucuruzi yakoreshaga abakozi benshi ugasanga nk’inka imwe ibagwa n’abantu hagati ya 10 na 15 ariko ubu ngubu inka iyo ibazwe n’abantu benshi baba 5 kugeza igeze aho bagurishiriza inyama (Boucherie).”
Nk’uko byemezwa na Nywandwi Bernard, umunyamategeko w’urugaga rw’abikorera bo muri Ruhango, ngo kugeza ubu inyama zibagirwa muri iri bagiro zamaze kubonerwa isoko hanze y’u Rwanda mu gihugu cya Omani.
Ati “Ni amahirwe dushaka kubyaza umusaruro, twatangiye gushaka amasoko ndetse twamaze no kumvikana n’Abarabu bo muri Omani kugira ngo tuzage tubagemurira inyama zingana na toni 400 ku kwezi, tuzajya tubaha inyama z’ihene n’iz’inka.
Ubu twamaze kumvikana igisigaye ni ukuza kugira ngo basure iri bagiro bareba ko inyama tuzajya tubagemurira koko zujuje ubuziranenge.”
Umukozi ushinzwe ubworozi mu karere ka Ruhango, Rugwizangonga Dieudonne, na we ashimangira ko kuva iri bagiro ryakubakwa byazamuye ubuziranenge bw’inyama zijyanwa ku masoko yo muri aka karere, ibintu ngo bituruka ku kuba imirimo myinshi yo kubaga ikorwa n’imashini aho gukorwa n’intoki z’abantu.
Rugwizangoga yagize ati “Mbere inka bazibagiraga hasi noneho ugasanga uko babaga ariko uruhu rw’inka yamaze kwicwa rwanduza inyama cyangwa ibyo mu nda bikazanduza ariko ubu muri iri bagiro iyo bari kubaga inyama yose igira ahantu hayo igomba kujya bigatuma ibyashobora kuzanduza bigabanyuka, bidufasha guha abaturage inyama zifite isuku.”
Abikorera bo muri Ruhango bavuga ko bamaze no gusaba amasoko y’inyama mu gihugu cya Gabon, icyakora basaba akarere ko kakomeza kubafasha kubungabunga isuku y’iri bagiro kugira ngo inyama zabo zikomeze kuba ku isonga mu isuku.

robotstxt: allowed

filter: keep


text:
Niyo mpamvu ugiye kugira icyo akora cyose, urubyiruko nirwo ashyira imbere. Mu bashyize imbere politiki zidafatika, barushyira imbere ngo barwungukireho, bakarwinjiza mu ntambara z’urudaca, akenshi bakabikora barubeshya ko bashaka kuvanaho ubutegetsi ngo barwubakire ejo hazaza, byahe byo kajya!
Iyo urubyiruko rubyemeye nta gushishoza, akenshi rwiroha muri izo ntambara rutazi imvo n’imvano zayo. Abarushoyemo biruka muri bampatsibihugu basaba inkunga zo kugura intwaro n’ibindi bikenerwa mu ntambara.
Abenshi iyo bamaze kubona izo nkunga, amafaranga bakuyemo bayashora mu mishinga yabo bwite ibateza imbere, itagize aho ihuriye n’intambara yo gukuraho ubwo butegetsi bubi bise ubw’igitugu, maze rwa rubyiruko rugakomeza kubabarira mu mashyamba, mu mbeho nyinshi, ku izuba ry’igikatu, kurara mu myobo, kwambara ubusa, guhangayika, kudasinzira n’ibindi, nyamara ba bandi baboherejeyo babayeho neza, mu nzu nziza, bagenda mu modoka ahenze meza, bagenda mu ndege zabo bwite, barya neza, baryama neza, babona umwanya wo gutembera ku mazi.
Nsabimana Callixte wiyise ‘Sankara’ ni urugero rwiza. Mu rukiko aherutse kuvuga uburyo Kayumba Nyamwasa yabashutse, bakikokora bagatanga imisanzu ngo baje gufata ‘Kigali’, yarangiza akajya kwiguriramo za rukururana.
Uzasanga bene abo basaba urubyiruko kuva mu mashuri rukabasanga mu mashyamba, nyamara abana babo biga za Burayi, ntawe uzabona yazanyemo umwana we ngo abere abandi urugero.
Bikwiriye kuba isomo ku rubyiruko
Uhereye kera, abasokuruza bacu basigasiraga ukubyiruka kw’abato, bakabarinda ibyonnyi bibangisha Igihugu, bakabakundisha Igihugu, babaremamo ingabo nziza na bamutima w’urugo bazarema imiryango ikomeye yuje ubuntu n’ubunyarwanda.
Mu mwaka wa 1476, Umwami Ndahiro Cyamatare, amaze kubona bene se Juru na Bamara banze kumuyoboka ahubwo bashaka kumuhirika ku ngoma, bagashaka kumwicira umwana Ruganzu II Ndoli, yigiriye inama yo guhungisha Ruganzu kwa nyirasenge Nyabunyana, wari wararongowe kwa Karemera I Rwaka watwaraga Akaragwe k’Abahinda. Ibyakozwe na se wa Ruganza kwari ukwimana u Rwanda kugira ngo rutazabura umuvunyi.
Ruganzu II Ndoli yaje kubunduka (guhunguka k’umwami) araza akura Igihugu mu kaga, maze atangira umushinga wo kurwagura no kururemera, ahoza Abanyarwanda amarira bari baratewe n’ababisha.
Umuco wo kurengera u Rwanda wongeye kugaragara mu 1990, ubwo Inkotanyi zirimo Abanyarwanda bahunze u Rwanda mu 1959, ziyunze n’abari mu gihugu barwanyaga ubutegetsi bubi, bwubakiye ku macakubiri n’ingengabitekerezo ya Jenoside yageje kuri Jenoside yakorewe Abatutsi mu 1994.
Inshingano ikomeye ku babyeyi ni ukurinda ko urubyiruko rubura uburere, rukabura epfo na ruguru, rukabura Igihugu, rukabura umutima w’u Rwanda. Inshingano z’urubyiruko ni ugushaka ibyungura Igihugu, kukirengera, kucyubaka, kukirinda, kukimana, kukirwanira n’ibindi byakorwa kugira ngo igihugu gihorane ituze n’iterambere. Ibitari ibi ni uguha urwaho no gutiza umurindi ababisha.
None se, igihugu kitakubujije kwiga, ntikikubuze gucuruza, ntikikubuze kwisanzura, ushukwa ute ngo ujye kwifatanya n’abakirwanya?
Ntawihuta nk’uwayobye
Mu minsi ishize hagaragaraye urubyiruko rushorwa mu mitwe y’iterabwoba kugira ngo ihungabanye ituze ry’Abanyarwanda. Bamwe muri bo bagiye bashukwa kuzahabwa imyanya ikomeye muri Leta, mu gihe bafashe ubutegetsi. Basezeranyijwe guhabwa amafaranga, amamodoka n’amazu meza ndetse n’izindi ndonke.
Hari urubyiruko rwishoye mu mashyamba ya Congo, ikibabaje noneho bigakorwa na bamwe mu bize amashuri cyangwa abayarimo. Nyamara ababashuka ngo bajye mu mashyamba, bibereye mu bususuruke ku Mugabane w’u Burayi, uw’Amerika n’ibindi bihugu by’Afurika.
Mu buzima bubi abo bana babamo muri ayo mashyamba, abatishwe n’amasasu bicwa n’indwara z’imirire mibi, inzara n’ibindi. Kuri izi mpfu hiyongeraho kwicuza, kubyara agahinda gakabije, kwiheba no kwiyanga, aho bamwe biyahura, abarokotse ibi bakarasirwa mu ntambara nta bwirinzi kubera ko nta bikoresho by’intambara bafite kuko amafaranga yakabiguze yagiye gutunga imiryango y’ababashoye muri ayo mashyamba.
Muri uko kwifata neza kw’abana babo, usanga ya mafaranga yashakishijwe hejuru y’amaraso y’urubyiruko rwashutswe, abana ba bya bisahiranda aribo birirwa bayasesagura mu mahoteli ahenze cyane, bihata inzoga nyinshi n’ibiyobyabwenge nk’ikimenyetso cy’umurengwe, mu gihe indushyi zoherejwe ku rugamba ziri gupfa umusubizo nk’isazi.
Urubyiruko rukwiriye ibyiza
Ubu Leta y’u Rwanda yahaye ababyiruka icyubahiro gihebuje, guhera bakiri bato. Urugero Itegeko Nshinga rya Repubulika y’u Rwanda rya 2003 ryavuguruwe muri 2015, mu ngingo yaryo ya 139, rishyiraho Inama y’Igihugu y’Urubyiruko.
Uru ni urubuga rw’urubyiruko aho rusabanira, ruhana ibitekerezo, rukanakora ibikorwa byubaka u Rwanda. Byari byoroshye kwita ku bindi ariko yasanze nta cyakorwa urubyiruko rusigaye inyuma.
Leta y’u Rwanda kandi ikomeje kubaka ubumwe bw’urubyiruko biciye muri gahunda z’Itorero ry’Igihugu, aho abato batorezwa hamwe bitewe n’ibyiciro by’ibikorwa bakora, bakabaremamo ubunyarwanda. Ni ko havutse Itorero ry’Indangamirwa, Urungano, Inkomezamihigo, Inkomezabigwi n’andi aho abato batozwa kuba Intore zibereye u Rwanda, bubaka Igihugu badasobanya.
Leta kandi ntiyatereye iyo, abafite ibitekerezo n’imishinga y’iterambere bashyiriweho ikigega BDF, ngo bahabwe igishoro babashe gushyira itafari mu rugamba rwo kwiyubakira igihugu.
Umuhanzi Hakizimana Amani uzwi nka AMAG the Black aherutse kuvuga ati“Aho utinya uhatuma ikigoryi”. Urubyiruko rukwiye kuzibukira ababatuma mu rupfu, bagata imiryango yabo, nyamara abana b’ababatuma bibereyeho neza.
Urugamba utaraga uwo wabyaye, ntukarurage umwana w’abandi. Abato nibamenye ko ababashora mu makimbirane nta kiza babifuriza, urugamba batarwana ubwabo ngo babe barushoraho abo babyaye, ni nde wundi ukwiye kururwana? Ntawe.
Ibikubiye muri iyi nyandiko, ni ibitekerezo by’umwanditsi


text:
Ikigo cy’Igihugu Gishinzwe Guteza imbere Ubuhinzi n’Ubworozi mu Rwanda(RAB), ivuga ko habaho inzira enye(4) imbuto y’ibirayi inyuramo kuva muri Laboratwari kugeza tubonye ibirayi byo kurya mu rugo.
RAB, ibinyujije ku rukuta ryayo rwa Twitter, isobanura ibyiciro bine by’ingenzi imbuto y’ibirayi inyuramo kugeza habonetse ibyo turya. Ibintu binagira uruhare mu kuzamura umusaruro ukomoka ku buhinzi bw’ibirayi.
Imbuto z’ikiciro cyambere bita Minitubers zihingwa mu murima hagasarurwaho imbuto z’ikiciro cya kabiri bita Pre-base.
Imbuto z’ikiciro cya kabiri bita Pre-base zigahingwa mu murima hakavamo imbuto z’icyiciro cya gatatu bita Base.
Imbuto z’icyiciro cya gatatu bita Base zigahingwa mu murima hakavamo imbuto z’icyiciro cya kane bita Certifiee iyi niyo bita IMBUTO ICURUZWA niyo ihabwa abahinzi bose hakavamo ibirayi turya mu ngo.
Ibirayi ni igihingwa kera mu Rwanda, cyane cyane mu Ntara y’Amajyaruguru; mu Karere ka Gicumbi, Burera, Musanze, no muri Rulindo na Gakenke.
Bihingwa kandi no mu Ntara y’Iburengerazuba, cyane cyane mu Karere ka Nyabihu, Rubavu, Karongi na Rutsiro, no mu Ntara y’Amajyepfo mu Karere ka Nyamagabe na Nyaruguru.
Umusaruro w’ibirayi mu Rwanda, ungana na 60% uturuka mu turere dukikije Pariki y’Igihugu y’Ibirunga twa Musanze, Rubavu na Nyabihu.
Umusaruro ugera kuri 25% uva mu Karere k’Ububeruka: Burera na Gicumbi, na ho umusaruro ungana na 10% uva muri Nyamagabe, Nyaruguru, Rutsiro na Karongi (Crête Congo-Nil), hanyuma umusaruro ungana na 5% uturuka mu tundi duce tw’Igihugu.
Mu Rwanda hahingwa amoko menshi y’ibirayi, imbuto iba itandukanye bitewe n’uduce duhingwamo ibirayi, gusa imenyerewe muri rusange ni Kinigi, ikunzwe cyane ku isoko.
Hari indi mbuto yitwa Kuruza yihanganira ubutaka busharira kandi ntikunda gufatwa n’uburwayi, ihingwa muri Nyamagabe, Nyaruguru, Rutsiro na Karongi. Indi ikunze guhingwa ni Kirundo.
Hari n’imbuto yitwa Victoria na Gikungu ziboneka muri RAB abaturage iyo bayisabye barayibona.
Andi moko y’imbuto arimo Twihaze igira umusaruro mwinshi iyo yahinzwe neza n’ibihe bikagenda neza, ishobora gusarurwaho toni 30 na 45 kuri hegitari.
Imbuto yitwa Ndeze yo yerera amezi abiri mu gihe ubusanzwe ibirayi byerera amezi 3,5 na 4,5, kandi ngo yagaragaje umwimerere mu nganda zikora ifiriti.
Izi mbuto hamwe n’izitwa Kaze neza na Nkunganire zatangiye kugera mu bahinzi, akaba ari na bo bazitoranyije baziha amazina.
Photo: (RAB)


text:
Browsing Category
Amateka
Umuhanda w’ibirometero bine uherereye mu Majyepfo y’u Bushinwa ufite amakoni 24 ateye ubwoba yatumye ibinyabiziga bitakiwunyuramo usibye abakerarugendo nabo bake cyane bakoresha moto gusa. Uyu muhanda hari igihe wakoreshwaga cyane, by’umwihariko mu Ntambara ya Kabiri y’Isi ubwo amakamyo ya gisirikare yajyaga awunyuramo buri kwezi apakiye toni!-->!-->!-->…Soma Birambuye...
Menya igiti Abanyarwanda bitaga Imana bitewe n’imigenzo
Umuvumu ni igiti gifite amateka mu Rwanda, iki giti mu myemerere y’Abanyarwanda bo hambere hari ubwo bakitaga Imana bitewe n’imigenzo ndetse n’imihango!-->…Soma Birambuye...
Rwanda: Hasojwe ku mugaragaro imirimo y’iperereza ku…
Hasojwe ku mugaragaro imirimo y’iperereza ku mibereho ya Rugamba Cyprien n’umugore we Mukansanga Daphrose n’abana babo 6 n’umwishywa wabo bishwe mu gihe cya!-->…Soma Birambuye...
Rwanda: Amakimbirane yagiye agaragara mu miryango y’i bwami akunze gutera abantu amatsiko cyane !
Nk’uko byabaye no ku bandi bami bategetse u Rwanda, amateka akunze kugaragaza amakimbirane yagiye agaragara mu miryango y’i bwami bapfa ubutegetsi. Ibi bukunze gutera abantu batandukanye amatsiko cyane cyane ibihereranye n’umugabo Gatarabuhura umwe mu bazwiho mu mateka y’u Rwanda kuba bararwaniye ubutegetsi. Izina rya Gatarabuhura riza mu!-->!-->!-->…Soma Birambuye...
Amateka: Amashirakinyoma ku nkomoko y’amoko y’imiryango…
Muri iyi nkuru tukaba tugiye kurebera hamwe inkomoko y’amoko y’imiryango migari ifite inkomoko ku Banyiginya bagengaga ingoma y’i Gasabo, yabaye inkomoko y’u!-->…Soma Birambuye...
Menya Ingoro za Rwabugili zari mu Rwanda n’icyo…
Abatekereza b’amateka, bakunze kuvuga ibigwi n’ibirindiro by’umwami Kigeli Rwabugili, abandi bagatangarira ubutwari bwe butagamburuzwaga n’ingeruza z’I shyanga!-->…Soma Birambuye...
Rwanda bizabazwande: Imyaka ibaye myinshi urujijo rukiri rwose ku rupfu rwa Mutara III Rudahigwa umwe mu bami bategetse u Rwanda !
Abari abana kuri tariki 25 Nyakanga 1959 ubu ni abasaza abandi ni abakecuru. Umunsi nk’uyu muri uwo mwaka wari amarira ku banyarwanda ubwo bamenyaga ko umwami Mutara III Rudahigwa Charles Léon Pierre yatanze, agatangira imahanga, Usumbura ubu hakaba hitwa Bujumbura mu Burundi. Mutara III Rudahigwa wategetse u Rwanda mu gihe cy’imyaka 18, kuva!-->!-->!-->…Soma Birambuye...
AMATEKA: Menya inkomoko yakunze kutamenywa na benshi ku nzu…
U Rwanda rwagize amoko y’imiryango migari agera kuri 19, yose afite inkomoko ku Basinga b’abasangwabutaka, Abazigaba b’abasangwabutaka n’Abanyiginya ariko na!-->…Soma Birambuye...
Amateka: Amatsiko n’impungenge byari byose ku banyarwanda…
Tariki 28 Nyakanga 1958, ibihumbi by’abanyarwanda byari biteraniye i Mwima ya Nyanza, mu muhango wo gutabariza Umwami Mutara II Rudahigwa wari umaze iminsi!-->…Soma Birambuye...
Musanze: Umuntu ushatse kuvogera ahantu himikirwaga abami b’u Rwanda ahura n’ibibazo birimo no kubura ubuzima
Musanze iri mu turere dutanu tugize Intara y’Amajyaruguru. Ifite umwihariko wo kuba ikungahaye ku bukerarugendo bushingiye ku ngagi zo muri Pariki y’Ibirunga n’ibindi bikorwa bikurura abagenda aka karere.Akarere ka Musanze gafite ubuso bungana na 530,2 Km2 zigizwe na 60 Km2 za Pariki y’Ibirunga na 28 Km2 z’Ikiyaga cya Ruhondo. Kagizwe!-->…Soma Birambuye...
1 2 3 … 22 Ibikurikira


text:
Gahunda ya Soma umenye yafashije abana gukunda amasomo
Yanditswe na MUTUNGIREHE SAMUEL
Mu gihe u Rwanda rwifatanyije n’Isi kwizihiza umunsi mpuzamahanga w’igitabo, tariki ya 23 Mata 2018, hazirikanwa akamaro k’igitabo mu myigire y’abana ku ishuri no mu rugo, bamwe mu barimu bahamya ko hari umusaruro ugaragara babona mu myigire y’abanyeshuri no gukunda ishuri uturutse muri gahunda y’umushinga w’Ikigo cya Leta Zunze Ubumwe z’Amerika Gishinzwe Iterambere Mpuzamahanga (USAID) “Soma Umenye”, uha abana ibitabo by’IKinyarwanda bibatoza gusoma neza no kuzavamo abanditsi.
Abarimu baganiriye n’Imvaho Nshya, bigisha ku Ishuri ribanza rya Rwiza mu myaka itatu ibanza, riherereye mu murenge wa Nyarugunga mu karere ka Kicukiro aho ‘Soma Umenye’ yatanze ibitabo by’IKinyarwanda, bavuze ko ibyo bitabo byafashije abarezi n’abanyeshuri mu buryo bw’imyigire n’imyigishirize.
Kanakuze Laurence wigisha mu mwaka wa mbere kuri iki kigo, avuga ko bimufasha gutuma abana bagira umuhate wo gusubira mu masomo bageze iwabo, bityo bakaboneraho gukora umukoro aba yabahaye.
Ati “Nk’iyo twize inyajwi cyangwa se ingombajwi, mu masaha make tumarana cyangwa mu myitozo mba nabahaye mbashishikariza ko nibagera mu rugo bari bwongere bagasoma bya bitabo bakiyibutsa n’ibyo bize, bakiyigisha, bakareba ko babikoze”.
Atanga ubuhamya ko mbere ibitabo bya Soma Umenye bitaragera mu bana, bitandukanye n’ubu babifite aho bari hose kuko buri mwana ahora ashishikariye gusoma kugira ngo mwarimu namubaza icyo yakoresheje igitabo akigaragaze mu buryo bwo kurushanwa n’abandi bana.
Uwera Marie Thereze, wigisha mu mwaka wa kabiri, yavuze ko mu kwigisha abana ibitabo bituma bamenya gusoma neza, bityo n’andi masomo n’izindi ndimi bakabimenya vuba.
Ati “Iyo umwana amenye gusoma neza IKinyarwanda, bituma n’Icyongereza abasha kugisoma kandi n’imibare akayifata neza; tuvuge ko umwana agiye gusoma ihurizo, iyo atazi gusoma nta bwo amenya n’ibyo bamubajije”.
Umuyobozi w’Umushinga ‘Soma Umenye’, Stephen Blunden, yashimangiye ko ubufatanye hagati ya USAID na Guverinoma y’u Rwanda buzakomeza mu guharanira ko abana b’Abanyarwanda biga mu mashuri abanza bagira ubumenyi bw’ibanze mu gusoma no kwandika Ikinyarwanda, kugira ngo bazabashe gutsinda neza mu mashuri yisumbuye.
Ati “Miliyoni nyinshi z’abana turimo kuzihinduramo miliyoni nyinshi z’abasomyi; imfashanyigisho zo mu Kinyarwanda zirimo inkuru zishimisha abanyeshuri bato kandi zanditswe ku buryo zikwiriye gusomwa n’abimenyereza gusoma bo mu myaka ya mbere y’amashuri abanza”.
Umuyobozi w’Ikigo k’Igihugu gishinzwe Uburezi (REB), Dr. Ndayambaje Irenée, ashimangira uruhare rw’umushinga Soma Umenye mu kongerera ubushobozi abaturage n’inzego zo mu Rwanda mu kubona no gusigasira ibyiza byagezweho nyuma yo kunonosora umuco wo gusoma.
Ati “REB ishimishijwe na gukorana na USAID mu kongerera ubushobozi urwego rw’uburezi mu Rwanda hashyirwa mu bikorwa uburezi bufite ireme, hitabwa cyane ku kwigisha gusoma hashingiwe ku bintu biriho mu gihugu, bityo bikazatuma uburezi bukomeza kugira ireme nyuma y’umushinga”.
Umushinga Soma Umenye uvuga ko ufite intego yo gufasha Ikigo k’Igihugu gishinzwe Uburezi (REB) kuzamura ubushobozi bwo gusoma neza mu Kinyarwanda ku bana, nibura miliyoni imwe mbere y’uko barangiza umwaka wa 3 w’amashuri abanza mu Rwanda.
Kuva muri Gashyantare 2018, uyu mushinga watanze utubati tw’ibitabo turenga 500 hamwe n’imfashanyigisho bijyanye bimaze gukwirakwizwa mu mashuri abanza anyuranye mu gihugu hose.


text:
Makanyaga yavuze icyakorwa muzika nyarwanda ikagera kure
Yanditswe na NDAMYIROKOYE FRANÇOIS
Umuhanzi ufite ubunararibonye muri muzika nyarwanda muri iyi minsi ukubutse ku mugabane w’u Burayi mu bitaramo bitandukanye avuga ko abacurangira abahanzi nyarwanda baramutse bacuranze mu buryo burushijeho kunoga, ibihangano nyarwanda byagera kure cyane.
Avuga ko ibi abihera aho umuhanzi ajya kuririmba hanze ariko abantu bakumva indirimbo ye bakumva ko ifite aho ihurira n’indi mu gihe yari ikwiye kuba umwihariko w’umuhanzi.
Yagize ati: “Abaducurangira bagiye barushaho gucuranga mu buryo bunoze cyane ibihangano byacu byagera ku rwego rwiza cyane” .
Ku rundi ruhande kandi avuga ko n’abahanzi bakwiye kurushaho guhanga ibihangano byiza.
Mu bitaramo yitabiriye mu Bufaransa, u Bubiligi ndetse no mu Busuwisi avuga ko yabonye abantu barabishimye cyane ubwo we na Charly na Nina babataramiraga.
Abanyarwanda avuga ko ari bo babaga ari benshi muri ibyo bitaramo ngo gusa n’abanyamahanga babaga barimo ariko atari benshi.
Nubwo Makanyaga Abdul yagarutse, Charly na Nina bo basigayeyo kuko bagifite ibitaramo bitandukanye barimo kuhakorera.
Makanyaga afite indirimbo zitandukanye zirimo iyitwa “Suzana”, “Rubanda”, “ Nshatse inshuti”, “Ibitekerezo” n’izindi.


text:
ISHEMA ry’u Rwanda 2013-2018 : Utazi iyo ava, ntamenya aho yerekera .
Turabyibuka neza Ishyaka ISHEMA ry’u Rwanda ryatangijwe taliki ya 28 Mutarama 2013. Ryaje rizanye amatwara atari amenyerewe muri Opozisiyo nyarwanda.
(1)Ryabimburiwe n’ibitekerezo byatangazwaga mu kinyamakuru UMUHANUZI, http://www.leprophete.fr guhera mu ntangiriro y’umwaka wa 2011.
(2)Ryamenyekanye kurushaho kubera ibiganiro-mpaka n’ubuhamya abayobozi baryo batangaga kuri Radiyo Ijwi rya Rubanda .
(3) Ryatangijwe n’abasore n’inkumi bakibyiruka batari basanzwe bazwi mu rubuga rwa politiki nyarwanda. Twanyurwaga no kwiyita Abanyapolitiki ba « Nouvelle Generation ».
(4) Twihaye izina ry’ubuhizi ry’ « ABATARIPFANA » (Ijambo) kandi koko nyuma gato biza kugaragariraga ko « GUTINYUKA », kuva mu mwobo no gukorera ku mugaragaro twari tubifite nk’intego.
(5) Gahunda yacu yari iyobowe n’intego-ndangarumuri twashyize hanze rugikubita : UKURI-UBUTWARI-UGUSARANGANYA.
(6) Twavugaga mu magambo yacu ko ikibazo u Rwanda rufite ari « Ubutegetsi bw’Agatsiko k’Indobanure z’Abasilikari b’Abatutsi baturutse Uganda(Agatsiko-Sajya), bwubakiye ku Kinyoma, Iterabwoba n’Ukwikubira ibyiza byose by’igihugu ».
(7) Twahamagariraga rubanda kwisuganya hagamijwe kuvudukana ubutegetsi bw’Agatsiko binyuze muri REVOLISIYO ya rubanda idasesa amaraso, hagashyirwaho Leta ihangayikishijwe by’ukuri no guteza imbere inyungu z’umuturage.
(8) Twemezaga ko politiki yagira icyo ihindura ku mibereho y’ubuja abanyarwanda babayemo ari iyakorerwa mu Rwanda . Twabonaga ko igihe cy’amatora ari amahirwe abaturage baba bahawe nk’akadirishya banyuramo bagahindura ubutegetsi.
(9)Twateganyaga ko Ishyaka Ishema rigiye kwiyubaka rishingiye ku matsinda mato-mato (structure-clé ) yitwa « Ikipe Ishema ». Buri Kipe Ishema ikaba yaragombaga kugirwa n’abarwanashyaka nibura batandatu.
(10) Amakipe Ishema yari agiye gutangizwa imbere mu gihugu yagombaga gukorera mu ibanga kugeza igihe Abalideri b’Ishyaka Ishema bazinjirira mu gihugu , bakandikisha Ishyaka kugira ngo ritangire gukorera ku mugarago.
(11) Twateganyaga kuzajya mu matora y’umukuru w’igihugu yo mu 2017.
None dore imyaka 5 irashize ! Ni igihe cyo gusubiza amaso inyuma, kwibaza no kwisubiza. Ngo utazi iyo ava ntamenya n’aho yerekera.
- Ese Ishyaka Ishema ry’u Rwanda hari igishya ryazanye mu rubuga rwa Opozisiyo nyarwanda ?
- Ese hari umuganda wihariye ryatanze ?
- Ibyo ryasezeranyije abaturage rigitangira ryaba rigeze he ribishyira mu bikorwa?
- Ese intego ryihaye yo guhirika ubutegetsi bw’Agatsiko-Sajya rizashobora gufasha Abanyarwanda kuyigeraho ?
- Ese Abanyarwanda bakiriye bate Ishyaka Ishema ?
- Ishyaka Ishema rizahimbaza rite iyi Sabukuru y’imyaka itanu?
- Ni iyihe ntambwe ikurikiraho Ishyaka Ishema ryiteguye gutera ?
Ibi bibazo hamwe n’ibindi buri wese yakwibaza bizahabwa ibisubizo mu nyandiko zacu zitaha.
BIRACYAZA…..
Nadine Claire KASINGE,
Umunyamabanga mukuru wungirije
w’Ishyaka Ishema ry’u Rwanda.


text:
Bernard Kouchner, ngo aho yari ari mu gice cyari cyarafashwe n’Inkotanyi (1994), yabonye abapadiri bica !
Umufaransa Bernard Kouchner arahamya ko yiboneye Abapadiri bica Abatutsi! Umuntu ubwo akaba yahita akeka ko abo bapadiri b’abicanyi bari Abahutu. Ikibazo nibaza ni iki: ko abahutu b’abicanyi nta we ubacira akari urutega, Bernard Kouchner yaba atinyira iki kuvuga amazina yabo ngo bahanwe? Tumaze kubitekerezaho neza twasanze koko Bernard hari abo ashobora kuba yarabonye bica….ariko ntibari Abahutu!
Twese tuzi uko bikunze kugora abanyamahanga gutandukanya Umuhutu n’Umututsi. Kouchner nawe agomba kuba yarabonye abapadiri b’Abatutsi bica Abahutu; akagirango ni Abapadiri b’Abahutu bari kwica Abatutsi, kuko mu bwenge bwe, yumvishijwe ko Umuhutu wenyine ari we ushobora kwica!
Bwana Kouchner, abo bapadiri uvuga bagomba kuba ari babandi batahutse barwana mu ngabo za FPR-Inkotanyi. Abo bapadiri uvuga bagomba kuba ari babandi bajyaga kwitoza muri Uganda no ku Mulindi, bavayo bagashinga burigade za FPR mu Rwanda hose. Abo bapadiri uvuga bagomba kuba ari babandi basahuraga umutungo w’ibigo na paruwasi bari bashinzwe wose, bakawoherereza FPR. Hari ubwo banyuzagamo bakabyigamba, ubundi Radiyo Muhabura ikabashima mu biganiro byayo, isi yose yumva.
Abo bapadiri uvuga bagomba kuba ari babandi Valens Kajeguhwa avuga mu gitabo cye, ba bandi yari yaragize ibikoresho bye n’ibya FPR abifashijwemo na Nyakwigendera padiri Augustin Ntagara. Bari mu Rwanda hose, usibye muri Cyangugu.
Abo bapadiri uvuga bagomba kuba ari nka wa wundi F. R w’i Kibungo wari ubitse intwaro n’amasasu bya FPR. Yarabifatanywe, arabisinyira. N’ubu aracyariho, ndetse yaranakomeye.
Abo bapadiri uvuga bagomba ari nka babandi 2 F.M na J.G bamaze abantu i Save, umwe akaza kuvumwa na se wamwibyariye. Bavuye mu bupadiri bombi ; ariko ubu baraganje mu Rwanda.
Abo bapadiri uvuga bagomba kuba ari nka wawundi wagize uruhare rukomeye cyane mu rupfu rw’umugabo witwa Yohani Petero Sindayiheba i Cyangugu.
Abo bapadiri uvuga bagomba kuba ari nka babandi B.E na A. R bari i Kibeho le 22/4/1995 ubwo jenerali Fred Ibingira yahiciraga abantu b’inzirakarengane batagira ingano. Umwe muri abo bapadiri yari yavuye i Kigali, undi yari yavuye i Kabgayi.
Abo bapadiri uvuga bagomba kuba ari nka wawundi witwa I.K wajyanye n’umugabo witwa René, bagahubuza umwana w’umusore iwabo mu rugo, ku Kibirezi hafi ya Mushaka bakamujyana. Hari mu w’199…, na n’ubu uwo musore yaburiwe irengero. Nta gushidikanya, baramwishe.
Abo bapadiri uvuga bagomba kuba ari nka padiri M. wahamagaye kuri telefone umubikira witwa mama V., amubaza amakuru ye. Mama V. yaramusubije ngo “noneho si umubikira banyoherereje ngo tubane, ahubwo ni ingagi yujuje ibyangombwa”. Padiri M. yaramubwiye ngo “nyoherereza iyo ngagi, nanjye nirebere”. Mama M. yahereyeko afata ikintu cy’igikombe, agihambira mu bikaratasi, agiha iyo ngagi, ayitegera bisi, ngo igishyire Padiri M. Rwari urugendo rw’amasaha 2 yose, kugenda gusa. Ingagi igeze kwa padiri M, yayeretse aho yicara ; imuhereje igikombe, yanga kucyakira avuga ngo ntabwo akigikeneye, ngo nigisubizeyo!Iyo ngagi iracyariho, n’ubwo ibayeho uko umwanzi ashaka.
Abo bapadiri uvuga bagomba ari nka babadi Cl. R na nyirarume D.R . Hari mu gihe cyo kwibuka no kunama i Masaka ya Kigali. Baguhamagarira umusirikari wari aho, bamwereka umuntu akubita ngo ni umujenosideri. Bahagarikiye iryo kubitwa kugeza umuntu avuyemo umwuka. Bwana Kouchner, abapadiri wabonye ntibagomba kuba ari nk’abo?
Bernard Kouchner yabonye abapadiri bica Abatutsi, ariko turibaza impamvu adashaka kuvuga amazina yabo ngo bahanwe!
Bwana Kouchner, ahari wabonye Musenyeri Agustini Misago ahaguruka ku Gikongoro, ajya gufata abana 8 i Kibeho, ajya kuberaka abakozi bo mu bitaro byo ku Kigeme avuga ngo “ngiye kubica”, aragenda, abatsinda hagati ya Kigeme na Gikongoro! Igitangaza ariko ni uko umwe muri bo yaje kugaragara mu rubanza rwa Musenyeri Misago, akamutangira ubuhamya avuga ati “nimureke uwo musenyeri, iyo tutamugira, tuba twarashize.Turiho rero kandi turi bazima”. Ni ibyo wabonye?
Ahari wabonye Padiri Yozefu Ndagijimana wari mu Byimana akiza Abatutsi benshi, na n’ubu bakaba babihamya bose ; ariko akaba agifunze kuva mu w’1995.
Ahari wabonye padiri Denis Sekamana ajya kuri bariyeri imbere ya ICA, bariyeri itaraguyeho umuntu n’umwe, agirango ayobye uburari, Interahamwe zitabona Abatutsi yari yahishe muri ICA. N’ubu ari mu munyururu, ubanza azagwamo. Ni ibyo washakaga kuvuga?
Padiri Amatus Mategeko w’i Cyangugu se, usibye ivuzivuzi yigiriraga nyamara ntirimubuze kugira umutima ukunda Abatutsi bakomokagamo na nyina umubyara, hari umuntu wabonye yica? Nyamara se byabujije inshuti zawe kumukatira burundu igeretseho akato k’umwihariko ?
Ahari wabonye padiri Atanasi Seromba agusha kiliziya y’i Nyange ku bantu bari bayihungiyemo! Nibyo koko yahamijwe icyaha n’urukiko. Ariko se nibura wabonye ikiganiro yagiranye n’umushoferi wari utwaye tingatinga yashenye iyo kiliziya? Bahuriye Arusha, bamaze kuramukanya, padiri Atanazi yaramubajije ati “ese shahu ko umbeshyera?” . Undi yaramushubije ati “none se mbigeze nte, ko babintegetse? Ni ubuzima nyine, ni uko bibaye”.
Bwana Kouchner, wabonye aho padiri Edouard Nturiye bita Simba abeshyerwa ngo yishe abantu ku Nyundo n’i Nyange, agafungwa, agakatirwa urwo gupfa, akaburana agatsinda, akongera agatsinda muri Gacaca yo ku Nyundo ; noneho hakaza Gacaca simusiga ikonkobotse i Kigali ikamukatira burundu n’akato rugeretse !Iyo Gacaca yari yigaruriwe n’umwe ngo mu bo yishe witwa Ezayi Murashi wishakiraga ko Kiliziya gatolika imuha indishyi ku ngufu. Koucher, wari uhari. Ubwo ibyo byose warabibonye?
Bwana Kouchner, winjiye mu majyaruguru y’Urwanda yarimo intambara unyuze muri Uganda. Uramanuka ugerana n’Inkotanyi i Kigali. Ba bapadiri bose ba diyosezi ya Byumba FPR yatikije baziraga ko bari bishe Abatutsi bangahe? Ugomba kuba warabonye na C.N wari umufaratiri wa Byumba icyo gihe. Izo nshuti zawe zaramurashe, zimusiga zibwira ko yapfuye ; ariko n’ubu aracyariho. Ko wumva se ngo wari uhibereye, uwo mufaratiri yari yishe Abatutsi bangahe? Rero hari n’umupadiri w’umututsi witwa P.M wumvise abapadiri bo muri Byumba bashize, aravuga ngo “Ese ubwo bari gukomeza kubaho, abo muri Nyundo bashize?” Mu yandi magambo, ni nko kuvuga ngo “N’inyange zirapfa, nkanswe ibikona”.
Ba basenyeri 3 (Uwa Kigali, uwa Kabgayi n’uwa Byumba) n’abandi bihaye Imana 10, ingabo za FPR zatikirije i Gakurazo le 5/6/1994 bari bishe Abatutsi bangahe? Harya ngo nibo bateguye ubwicanyi bwahitanye Abatutsi? Nuko rero Abasenyeri b’Abahutu uko bakabaye ibicucu bategura ubwicanyi maze ababuteguye aba ari bo buhitana, ntihicwa umusenyeri n’umwe w’umututsi ! Kouchner, ubwo na byo ni uko wabibonye?
Bwana Kouchner rero, reka nkureke. Ariko rero, mbere yo kuvuga ujye ubanza utekereze. Erega burya “Mpozenzi ni umwana w’umunyarwanda” kandi ngo “Burya guceceka si ubucucu, ni ugucengerwa n’ibyo uzi, ugacira mu nda ugatuza.”Ikinyarwanda kigira inshoberamahanga nyinshi, nta wakurenganya ko haba hari ibyo wabonaga ntusobanukirwe. Nubishaka, nzakoresha imibare n’amazina, nkwereke ko izo nshuti zawe z’Inkotanyi zishe inzirakarengane z’Abahutu ziruta kure inzirakarengane z’Abatutsi bishwe n’Interahamwe. Uretse ko atari ngombwa, naguha umubare n’amazina y’abihaye Imana b’Abatutsi bagize uruhare mu kwica, kwicisha, gufunga, gutoteza no kubuza uburyo bagenzi babo ndetse n’abaturage basanzwe b’Abahutu.N’ubu bigikomeza. Kiliziya Gatolika yapfushije kwinshi, kuyisonga ni ubushinyaguzi. Bernard Kouchner, uwo mukino winjiyemo urabona uzawusohokamo udatsinze ibitego byinshi mu izamu ry’inshuti zawe ?
Jean Pierre Sezibera


text:
ABAKURAMBERE N’ABAHANUZI
IGICE CYA 16 - YAKOBO NA ESAWU
Iki gice gishingiye mu Itangiriro 25:19-34; 27
Yakobo na Esawu, abana b’abahungu ba Isaka bavutse ari impanga, bagaragaje guhabana cyane mu mico no mu mibereho. Uko kudahuza kwari kwarahanuwe na marayika w’Imana bataravuka. Ubwo yasubizaga amasengesho ya Rebeka wasabye ababaye, yahamije ko Rebeka azahabwa abahungu babiri, amuhishurira uko bazabaho mu gihe kizaza, buri wese azaba umutware w’ubwoko bukomeye, ariko umwe akazakomera cyane kurusha undi, kandi ko umutoya azatwara umukuru. AA 114.1
Esawu yakuze akunda kwishyira imbere, kandi inyungu ze zabaga zishingiye ku mibereho y’uwo mwanya. Kuko atashoboraga kwihanganira kuguma hamwe, yanezezwaga no kuba mu gasozi ahiga, maze bidatinze ahitamo imibereho yo kuba umuhigi. Nyamara ni we wari umutoni kuri se. Uwo mushumba w’umunyamahoro, utuje, yashimishwaga n’igikundiro n’ibigango by’umuhungu we mukuru, utaratinyaga kurenga imisozi n’ubutayu, agatahukanira se umuhigo kandi agashimishwa no kumutekerereza ibyo yagiye ahura nabyo muri iyo mibereho yo guhiga. Yakobo, wagiraga ibitekerezo byinshi, utarahubukaga, kandi witaga kubyo mu rugo, yahoraga atekereza cyane iby’igihe kizaza kurusha iby’igihe yabaga arimo, yanezezwaga no kwibera imuhira, akita ku matungo kandi agahinga. Nyina yahaga agaciro cyane kwihangana, kudasesagura no guteganya yagiraga. Ingeso ze zari zimbitse kandi zishinze imizi, kandi ubugwaneza no kudahubuka yahoranaga, byongeraga gushimisha nyina cyane kurusha kwirata n’ineza Esawu yagiraga rimwe na rimwe. Kuri Rebeka, Yakobo ni we wari umwana w’ umutoni. AA 114.2
Amasezerano Aburahamu yari yarahawe yasohorejwe kuri Isaka na Rebeka, aba nk’impamvu ikomeye y’ibyifuzo n’ibyiringiro byabo. Esawu na Yakobo bari baramenyerejwe ibyo ayo masezerano. Bigishijwe ko bagomba guha agaciro gakomeye umurage w’ubukuru, kuko umukuru atagombaga kuragwa gusa ubutunzi bw’isi, ahubwo yagombaga no kuragwa ubutware bw’ibya Mwuka. Uwabuhabwaga yagombaga kuba umutambyi w’umuryango we, kandi mu rubyaro rwe hakaba ariho hazakomoka Umucunguzi w’isi. Ku rundi ruhande, hari inshingano ufite ubukuru yagombaga kuzuza. Uwagombaga kuragwa imigisha y’ubukuru, imibereho ye yagombaga kwegurirwa gukorera Imana. Nk’Aburahamu, yagombaga kugendera mu byo Imana imusaba. Mu gushyingirwa, mu isano ye n’abo umuryango, mu mibanire ye n’abandi, yagombaga kugisha inama ubushake bw’Imana. AA 114.3
Isaka yamenyesheje abahungu be ayo mahirwe n’ibyo yari ashingiyeho, anababwira ataziguye ko Esawu, nk’umwana w’imfura, ari we ufite uburenganzira bwo guhabwa ubutware. Ariko Esawu ntiyakundaga gusenga, ntiyitaga ku mibereho y’iby’Iyobokamana. Ibyajyanaga n’ubutware bw’ibya Mwuka ntiyabyishimiraga ndetse yaranabyangaga nk’ibyari inzitizi kuri we. Amategeko y’Imana, yo shingiro ry’isezerano ry’Imana kuri Aburahamu, yari nk’ingoyi y’uburetwa kuri Esawu. Kuko yihugiragaho, yumvaga atifuza icyamubuza umudendezo wo gukora ibyo ashaka. Kubwe, gukomera n’ubutunzi, kurya no kunywa no kwinezeza byari umunezero. Yanezezwaga n’umudendezo usesuye w’imibereho ye yo kuzerera ku gasozi. Rebeka yibutse amagambo ya marayika maze asoma ashishikaye ngo asobanukirwe neza kurusha umugabo we imico y’abahungu babo. Yaje kwemezwa neza ko amasezerano y’Imana yari yarateganyirijwe Yakobo. Yibukije Isaka amagambo marayika yari yaravuze, ariko kubera ko Isaka yakundaga cyane umuhungu we mukuru, byatumye amagambo ya Rebeka atagira agira icyo amuhinduraho mu migambi ye. AA 114.4
Yakobo yari yarabwiwe na nyina ko ari we ijuru ryatoranyije ngo azahabwe ubutware by’ibya Mwuka kandi yuzuwe n’ishyushyu ritavugwa kubwo amahirwe byajyaga kumuzanira. Si ubutunzi bwa se yifuzaga; yashakaga ubutware bw’ibya Mwuka. Gushyikirana n’Imana nk’uko Aburahamu yabigize akiranuka, gutamba igitambo cy’impongano kubwo umuryango we, kuba sekuru w’ubwoko bwatoranyijwe n’ubwa Mesiya wasezeranywe, kuragwa ubutunzi budashira buvugwa mu masezerano - ngayo amahirwe n’icyubahiro yari akeneye cyane. Intekerezo ze zahoraga zishaka gushyikira iby’ahazaza, maze agashaka gusingira imigisha y’ibitagaragara. AA 115.1
Yakobo yariherereye yumva ibyo se yavugaga byose byerekeranye n’ubutware mu bya Mwuka; maze agundira ibyo yari yigishijwe na nyina. Amanywa n’ijoro, imibereho ye yose nta kindi yashyiraga imbere usibye iyo ngingo, kugeza ubwo bimutwaye umutima. Ariko nubwo Yakobo yahaga agaciro imigisha y’ibihoraho kuyirutisha iy’iby’igihe gito, yari ataramenya byimazeyo Imana yubahaga. Umutima we wari utarahindurwa mushya n’ubuntu bw’Imana. Yizeraga ko iryo sezerano ridashobora kumusohoreraho kuko Esawu ari we wari mukuru, maze agahora yiga uburyo yabona imigisha mwene se atitagaho, igihe kuri we yari ifite agaciro gakomeye. AA 115.2
Umunsi umwe ubwo Esawu yatahaga ashonje kandi ananiwe cyane avuye guhiga, yasabye Yakobo kubyo kurya yari atetse. Undi yari aboneyeho akanya ko kumwicira isari ariko akabigura ubutware bwe. Uwo muhigi washakaga guhaza irari rye arataka ati: “Ubu se ko ngiye gupfa ubwo butware bumariye iki?” Ku bw’ isahane y’isupu itukura, amuha ubutware bwe abihamishije indahiro. Akanya gato kari gahagije ngo abone ibyo kurya aho mu ihema rya se, nyamara kubwo guhaza irari ry’akanya gato ahubutse, abigurana umurage w’agahebuzo ariwo Imana ubwayo yari yarasezeranyije ba Sekuruza. We yishakiraga iby’ako kanya gusa. Yari yiteguye guhara iby’ijuru kubera iby’isi, ibyiza by’ahazaza akabigurana kwinezeza by’akanya gato. AA 115.3
“Uko ni ko Esawu yasuzuguye ubutware bwe.” Igihe yabutangaga yumvise hari umutwaro atuye. Noneho nta cyamukomaga imbere; yashoboraga gukora ibyo yishakiye. Ku bwo uwo munezero wa kinyamaswa, twakwita umudendezo w’ikitiriro, mbega uburyo benshi bakigurisha ubutware bw’umurage uzira inenge kandi udasaza, uhoraho wo mu ijuru! AA 115.4
Arangamiye ibigaragara kandi bikurura amaso byo mu isi, Esawu yashatse abagore babiri b’abakobwa b’Abaheti. Ariko kuko basengaga ibigirwamana, bitera Isaka na Rebeka agahinda gakomeye cyane. Esawu yari yangije imwe mu ngingo z’amasezerano yabuzaga ubwoko bwatoranyijwe gushaka mu bapagani; nyamara Isaka yari agikomeje umugambi wo gushaka kumuha ubutware bw’umuryango. Imyumvire ya Rebeka, kuba Yakobo yarifuzaga umugisha bidasubirwaho, kandi Esawu na we akaba atari yitaye ku nshingano ze, ibyo byose ntacyo byahinduye ku mugambi wa se. AA 115.5
Imyaka irahita, kugeza ubwo Isaka ageze mu zabukuru n’amaso ye azamo ibirorirori, ategereje gupfa, yiyemeza guha umuhungu we mukuru umugisha atajuyaje. Ariko kuko yari azi ko Rebeka na Yakobo batabishakaga, yafashe umwanzuro wo gukora uwo muhango wera rwihishwa. Agendeye ku byakorwaga ku bw’uwo muhango, uwo mukurambere abwira Esawu ati, ” Fata intwaro zo guhigisha, ikirimba cyawe n’umuheto wawe, ujye mu ishyamba umpigireyo umuhigo; untekere inyama ziryoshye...mbone kuguhesha umugisha ntarapfa.” AA 116.1
Rebeka yeretswe ibyo umugambi wa Isaka. Yari azi neza nta gushidikanya ko binyuranyije n’ibyo Imana yahishuye nk’umugambi wayo. Isaka yari mu kaga ko kuba yarakarirwa n’ijuru no kubera umuhungu we muto inkomyi ngo adahabwa icyo Imana yamuhamagariye. Rebeka yagerageje uko ashoboye ngo abyumvishe Isaka, ariko ntibyagira icyo bimara, maze bituma yiyemeza gushaka ingamba z’ukundi yakora. AA 116.2
Ntibyatinze, Esawu aba agiye mu gasozi maze bituma Rebeka abasha kuzuza umugambi we. Yabwiye Yakobo uko byagenze, maze amutegeka kwihutira kugira icyo akora ngo uwo mugisha udahabwa Esawu uko byamera kose. Yijeje umuhungu we ko naramuka akurikije amabwiriza ye, aribuwubone nk’uko Imana yabisezeranye. Yakobo ntiyahereyeko yemera uwo mugambi. Igitekerezo cyo kubeshya se cyaramushenguye. Yumvaga ko icyaha nk’icyo cyamuzanira umuvumo aho kumuhesha umugisha. Ariko iyo mico myiza yaraneshejwe, maze ahitamo gukora ibyo nyina amubwiye. Ntiyari asanganywe umugambi wo kubeshya se, ariko amaze kugera imbere ya se yumva byarangiye nta kundi yagira, adashobora gusubira inyuma, maze ahabwa uwo mugisha yifuje akoresheje uburiganya. AA 116.3
Yakobo na Rebeka babonye ibyo bifuzaga ariko byabaviriyemo ibyago n’agahinda gusa kubera kuriganya. Imana yari yavuze ko Yakobo azahabwa ubutware, kandi ijambo ryayo ryajyaga gusohora igihe cyayo gikwiriye gisohoye, iyo bagira kwizera bagategereza ko ibibakorera. Nyamara, nka benshi bavuga ko ari abana b’Imana, banze kwegurira icyo kibazo mu biganza by’Imana. Rebeka yicujije ababaye kubera inama mbi yari yagiriye umuhungu we; kuko cyabaye kimwe mubyatumye atandukana na we ntibongera kubonana ukundi. Uhereye igihe yaherewe ubutware, Yakobo yari aremerewe cyane n’umutima wamuciraga urubanza. Yari yacumuye kuri Se, kuri mwene Se, ku mutima we, no ku Mana. Ibyo yari akoze mu isaha imwe gusa, yabyicujije mu mibereho ye yose. Ndetse ibyo byagaragaye cyane nyuma y’imyaka myinshi ubwo abahungu be bakoraga ibyaha bikababaza umutima we cyane. AA 116.4
Ntibyatinze Yakobo agisohoka mu ihema rya se, Esawu na we yahereyeko arinjira. Nubwo yari yagurishije ubutware bwe akabihamisha indahiro, noneho yari yiyemeje guhabwa imigisha yabigenewe atitaye ku byo murununa we avuga. Ubutware mu bya Mwuka bwari bugendanye n’ubutware mu by’umubiri, aribyo byajyaga kumuhesha ubutware bw’umuryango kandi ku butunzi bwa Se, akagiraho umugabane wikubye inshuro ebyiri. Iyo niyo yari imigisha yahaga agaciro gakomeye. Yagize ati, “Data, byuka, urye ku muhigo w’umwana wawe, kugira ngo umpeshe umugisha.” AA 116.5
Uwo musaza w’impumyi, ubwo yamenyaga ko yariganyijwe, yaratangaye kandi acika intege maze bimutera guhinda umushyitsi. Ibyiringiro bye n’ibyo yiratanaga byarayoyotse, maze aherako yumva neza uburyo umuhungu we mukuru, wari witeguye guhabwa umugisha, agiye kwiheba. Nyamara igitekerezo kimuzamo, kandi kimwemeza ko, bwari ubushake bw’Imana bwatumye igikorwa yari yiyemeje kudakora gikorwa. Yibuka amagambo marayika yabwiye Rebeka, ariko atitaye ku cyaha Yakobo yari yakoze, yabonye ko ari we wari ushyitse ngo asohoze imigambi y’Imana. Igihe yumvaga hari amagambo yo kumuha umugisha yamubwira, yumvise Umwuka amuhanzemo; noneho akomereza Yakobo umugisha yari yamuhaye atabishaka “Ni nde wahize umuhigo, akawunzanira, nkaba nariye kuri byose utaraza, nkamuhesha umugisha? Namuhaye umugisha; kandi koko azanawuhabwa.” AA 117.1
Esawu yasuzuguye agaciro k’umugisha yagombaga kubona igihe byari bigishoboka kuwubona, ariko ubwo wari wahawe undi by’iteka ryose, nibwo yifuje kuwuhabwa. Ibyo yiringiraga byose n’ibyamushishikazaga muri kamere ye byabonye akito, maze agira agahinda kenshi n’uburakari bwinshi cyane. Yarize bitavugwa agira ati, “Nanjye mpesha umugisha, data wambyaye.” “Nta mugisha wansigiye?” Ariko isezerano ryatanzwe ntiryashoboraga kwibukwa. Ubutware yari yaguranye abukerensa ntiyari akibusubiranye. Esawu yagurishije umurage we kubwo intongo y’inyama, kugira ngo ahaze ipfa ry’ibyokurya yari yananiwe gutegeka; ariko ubwo yabonaga ishyano yakoze, nta garuriro ryari risigaye ngo asubirane umugisha. “Muzi ko bitinze, yashatse ko se amuraga umugisha umukwiye, maze ntiyawubona. Ntiyari agishoboye guhindura ibyo yari yakoze nubwo yabishatse arira.” Abaheburayo 12:16, 17. Esawu ntiyari abujijwe gushakira ineza y ‘Imana mu kwihana, ariko ntiyajyaga kubona uburyo ubwo ari bwo bwose bwo gusubirana ubutware. Agahinda ke ntikatewe no kwemera ko yakoze icyaha; ntiyifuje kongera kwiyunga n’Imana. Yatewe agahinda n’ingaruka z’icyaha cye, ntabwo ari icyaha ubwacyo. AA 117.2
Bitewe no kwirengagiza imigisha mvajuru n’inshingano ze, mu Byanditswe Byera, Esawu yitwa “ukerensa iby’Imana” Abaheburayo 12:16. Agereranya abakerensa ugucungurwa Kristo yabeguriye kandi bakaba biteguye kugurana umurage wabo w’ijuru ubutunzi bw’isi bushira. Abantu benshi habaho uko babibona, badatekereza cyangwa ngo bite ku hazaza. Barira nka Esawu bati, “...reka twirire, twinywere, kuko ejo tuzapfa.” 1 Abakorinto 15:32. Bagengwa n’ibyo bararikiye, kandi aho kwimenyereza kwiyanga, baha agaciro ibitagakwiye. Niba umuntu yagombaga kwitanga, kureka ibyo yari ararikiye cyangwa imigisha ijuru ryasezeraniye gusa abiyanga kandi bubaha Imana, irari rigumaho maze abantu bagahinyura Imana n’ijuru. Benshi mu biyita Abakristo bihambira ku bishobora no kwangiza ubuzima kandi bigatera imitima kugwa ikinya. Iyo bahawe inshingano yo kwiyeza ngo bave mu bitagira umumaro by’uyu mubiri, n’umutima, bakagira gutungana bubaha Imana, ibyo birabababaza. Babona badashobora kugumana ibyo bibabaza kandi nanone ngo babone n’ijuru, maze bakanzura bavuga ko ubwo inzira ijya ku bugingo buhoraho yahuranyije batazigera bayinyuramo. AA 117.3
Abantu benshi bagurisha ubutware bwabo kubw’irari ry’umubiri. Ubuzima burangizwa, ubwonko bukagira imbaraga nke zo gutekereza, kandi ijuru bakaribona ukundi; byose kubwo umunezero w’akanya gato n’irari, bica intege kandi bigasuzuguza. Ubwo Esawu yakangukaga akabona ubugoryi bwo kugurisha ubutware bwe ahubutse, yibutse ibitereko yasheshe atagishobora kongera kubona ibyo yari yabuze. Niko bizamera ku munsi w’Imana, ku bazaba baraguranye umurage wabo w’ijuru ngo bishimishe bitewe n’inarijye. AA 118.1


text:
INYIGISHO YO KU WA KANE W’ICYUMWERU CYA 23 GISANZWE B GIHARWE
AMASOMO: Kol 3,12-17; Zab 150; Lk 6, 27-38
Nimujye mukunda abanzi banyu, mugirire neza ababanga
Bavandimwe Kristu Yezu akuzwe. Kuri uyu wa kane w’icyumweru cya 23 Gisanzwe, Yezu Kristu aratwibutsa itegeko ry’urukundo rutagira imipaka. Ni amahirwe Yezu Kristu aha twese abakristu yo kuba intumwa ze nk’umuryango mushya ugomba kubaho utikoreye abanzi kuko ariayo nzira igana ijuru. Yezu aradusaba gukunda abanzi bacu kuko azi neza ko abo twita abanzi, ari abavandimwe bacu batannye, ntabwo rero ari abo kujugunywa ahubwo ni abo guhatwa urukundo ruzatuma na bo biyemeza guhinduka bakarangwa n’urukundo.
Inyigisho ya Yezu uyu munsi irakingurira ijuru abamuteze amatwi, ni uko barebe uburyo ari ubwiza busa, abereke n’inzira ihagana, maze ushaka kubana na We ayikurikire. Yezu arereka abamuteze amatwi ububengerane bw’umutima wa Se Uhoraho. Kugira ngo ushaka kubana na we yemere kwinjira muri uwo mutima utandukanye rwose n’uw’abantu basanzwe, bityo abeho ku bundi buryo butandukanye cyane n’uko abantu batazi iryo banga batekereza. Yezu rero n’umutima wuje urukundo arabwira abamuteze amatwi ko bagomba kwigana Se Uhoraho, bagakora uko akora niba bashaka guturana na we iteka. Arabasaba kurangwa n’impuhwe nka Se, kandi izo mpuhwe zigaragarira mu gukunda abanzi no kubagirira ineza yose ishoboka, bityo iyo neza igakwira kuri bose nta mupaka uwo ari wo wose.
Ni koko, kuva mu Isezerano rya Kera Umwanzi yari umwanzi agomba kugirirwa nabi. Imico y’abantu muri rusanze yuzuye inzika no guhora. Umuntu muzima wese ni ugirira nabi abamugiriye nabi. Mu myumvire y’abantu iyo umugiranabi ahuye n’ibyago bavuza impundu bagacinya umudiho. Umunyabwenge nyawe mu bantu ni urusha ubugome abanzi be. Ku buryo batamutinyira ubuhanga abarusha, ahubwo bamutinyira ibyago ashobora kubateza bityo bakirinda kumwendereza ngo batikururira amakuba. Nta muco n’umwe w’abantu muri rusange wishimira ko umugome yabaho. Ibitutsi bigenewe abagome ni imvugo isanzwe mu bantu ndetse iyo apfuye bakora ibirori, kumushyingura bikaba umunsi mukuru. Ngiyo gahunda ya kimuntu.
Bavandimwe kimwe mu bigaragara vuba mu mubano w’abatuye isi ni uko inzira y’amahoro mu gukemura amakimbirane yagiye igaragara mu mateka ya muntu idakunda gukoreshwa. Akenshi icyihuta muri muntu nk’uko twabivuze haruguru ni uguhora. Hari imigani y’ikinyarwanda igenda ibiduhamiriza muri uwo murongo: kabiri kabiri mu rugo rw’umugabo ni agasuzuguro; ugusuriye ntumusurire akwita kibura nnyo; ingoma idahora ni igicuma … Ibyo byose ni ibivuga ko umwanzi ari uwo kwigizayo, ni uwo kwimuka ; nyamara icyiza si ukwimuka umwanzi ahubwo ni ukwimuka urwango, kuko abanzi bahora bavuka nta ruhare rwacu, ariko urwango rukira nyirarwo yisubiyeho cyanwa yarusonzeye. Dukomeze dusabirane imbaraga zo kurutsinda no kuba abanyampuhwe nka Data uri mu ijuru.
Nyagasani Yezu nabane namwe!
Padiri Emmanuel Nsabanzima/ Butare/Rwanda.


text:
Aho batabishe ni he?
3/18/2018, Deo Kabano.
Kera mbere y’ivuka rya Yezu, ku ngoma y’abami b’abaromani, bimitse umwami wari muto cyane, witwaga Neron, maze abahanuzi baza kubwira Nyina witwaga Agrippine, bati uyu mwana nubwo yimye ingoma, ariko ni we uzaguhitana, undi na we arabasubiza ati “ Qu’il me tue mais qu’Il regne”, bishatse kuvuga ngo “ azanyice ariko abe umwami”, kandi ni ko byaje kugenda koko, kuko Neron yaje kohereza ingabo zijya kwica nyina Agrippine, amushinja ubugambanyi. Ibi bigatera kwibaza inyungu zavuye muri kwa kwifuza kwa Agrippine ko kubona umuhungu we abaye umwami, kabone nubwo yamwica.
Iyo rero witegereje imyitwarire y’abanyarwanda muri iki gihe, cyangwa se reka mvuge imyitwarire ya benshi mu banyarwanda imbere y’ingoma mpotozi ya Kagame (kuko hari abamaze gutera intambwe yo kwitandukanya n’ikibi, na siyasa z’amafuti), wagira ngo na bo babaye nk’uwo mugore twavugaga
wifuzaga cyane ko umuhungu we aba umwami kabone n’iyo yamwica. Abanyarwanda na bo uwavuga ko bahanuriwe ububi bwa Kagame wenda yaba atabivuze mu buryo bwuzuye, kuko bo ahubwo si ukubibwirwa, ahubwo babibonye imbonankubone, babonye amahano Kagame yakoze kandi akomeje gukora, ingogo amaze kugarika zitabarika, ushyizemo n’agashinyaguro ko kwitwaza ishyano rya jenoside ryabaye mu Rwanda akarikoresha arengera inyungu ze bwite afatanyije n’abandi bajura, nyamara abo bitwa ko barokoze jenoside akaba ahubwo n’abari basigaye abamaze, hanyuma tugaceceka tukamureka ngo nayobore, kabone nubwo yakomeza kutwica. Kuko aratwica umunsi ku wundi, ariko ntidukoma.
None se banyarwanda mbibarize, iyo ubutegetsi bwa Kagame bubabujije gusarura imyaka mwihingiye, na duke mubashije gukura mu murima bakababuza kutujyana mu isoko, baba bagize ngo babagiriye impuhwe bakategeka kujyana mu isoko bo bashaka kandi mukagurirwa ku giciro bagennye, aho baba batabishe ni he?
None se banyarwanda, iyo ubutegetsi bwa Kagame bubategetse kuriha mituweli, batitaye ku mikoro y’imiryango yanyu, bakabashyira mu byiciro by’ubudehe uko bishakiye, hejuru y’ibyo kandi ntimunabashe kwivuriza kuri ya mituweli mwarishye, kuko amafaranga yayo baba barayashoye mu mishinga yabo, aho baba batabishe ni he?
None se banyarwanda, iyo babategetse guhinga igihingwa kimwe, ka karima kanyu bakababuza kukigengaho, barangiza inzara yanatera ntibanagire ubutabazi babaha, abana banyu bakarwara bwaki mubireba, imvunja zigakwirakwira icyaro cyose kuko Leta yananiwe, cyangwa itashatse kubaha amazi meza, aho baba batabishe ni he?
None se banyarwanda, iyo baciye imanza zibogamye mwese mubireba, bakarenganya ku mugaragaro umuryango wa Rwigara mwese mubireba, bakirukana bakanica abazunguzayi mwese mubireba, bagatwikira abana b’inzererezi muri za ruhurura mwese mubireba, aho baba batabishe ni he?
None se banyarwanda, iyo mwikokoye mukimara ngo murihire amashuri abana banyu, hanyuma Leta igafunga ayo mashuri nta nteguza, nta n’impamvu zifatika itanze, kandi ari yo yatumye ayo mashuri afungurwa, abana bakabagarukira mu rugo, nta n’ingurane ya za minerivali mwabatanzeho, aho baba batabishe ni he?
None se banyarwanda, iyo ibiciro ku masoko bizamuka ubutitsa, agashahara kanyu kakaguma aho kahoze, byarangira ntimunakabonere igihe, mwagira ngo muranakabonye mugacyura acagase kuko andi bayabambuye ku ngufu ngo reka yewe ni ugutanga umusanzu mu kigega agaciro, no mu ishyaka rya ya ntore izirusha intambwe, mukagera mu rugo mukayatera imirwi bikanga, ibibazo bikaba ibibazo, ubwo aho baba batabishe ni he?
None se banyarwanda, iyo mubona imisanzu y’ubwiteganyirize bwanyu, abagashize bagize Leta bayashora mu kubaka imiturirwa muri Kigali, kubaka amahoteli, kagura amadege, ugeretseho no kuguza akayabo kazishyurwa n’ubuvivi n’ubuvivure, nyamara mu cyaro bakeneye ibitaro ntibyubakwe, amashuri nta yahari, n’aho ari ugasanga abana baracucitse, imihanda yo mu cyaro imaze imyaka n’imyaniko idakorwa, nyamara Leta idasiba kwakira inkunga mpuzamahanga zo guteza imbere icyaro, ubwo aho baba batabishe ni he?
None se banyarwanda, iyo mubona abitwa ko babahagarariye mu Nteko, barebera umukuru w’igihugu asahura igihugu ku mugaragaro, akagura indege ze bwite mu mafaranga yibye igihugu, yarangiza akaziha amasoko, akajya mu manama n’utunama ubutitsa, aherekejwe n’abamurinda batagira ingano, bakarara mu mahoteli ahenze cyane, indege ze akaziparika muri Turukiya cyangwa mu Bugereki, hagati aho mwene ngofero inzara imutema amara, abo bitwa ngo barabahagarariye ntibakome, bakavuza induru ari uko gusa bafashe udufi duto, ubwo aho baba batabishe ni he?
None se banyarwanda iyo mubona insengero zanyu zifungwa, kandi ari ho mwasaga nkaho ari ho musigaje, ngo mwibere muri Nyagasani, mukamwiyambaza ngo abafashe kwihangana no kubasana imitima, bagafunga abashumba banyu, ubwo aho baba batabishe ni he?
None se banyarwanda, iyo bafunga inzirakarengane hejuru y’ibinyoma byambaye ubusa, bikagera aho uwo banze bategeka na rubanda kumwanga, kugeza ubwo nk’ibihangano by’indirimbo zihimbaza imana za Kizito Mihigo zitagitambuka mu kiriziya, ubwo aho baba batabishe ni he?
Ibi bintu, naritegereje nsaga muri iyi si ya Nyagasani, nta handi hantu hari abaturage barenganywa nk’abanyarwanda mwene aka kageni, barangiza bakinumira. Twaba se koko twaremeye ngo Kagame azatwice ariko adutegeke?
Nyamara ikizwi kandi kidashidikanywaho mu mateka y’isi ni uko ingoma zose zabayeho zimena amaraso na zo zirangira ari uko aya banyirazo amenetse. Ni ibintu biri muri kamere y’isi, ikintu cyose kigira iherezo, ni yo mpamvu abishimira, bagahimbaza ingoma y’abicanyi, yo ubwayo birangira ari yo ibatanzeho ibitambo.
Ndabatumira rero banyarwanda mwese, kandi mu rukundo, ngo muze twese duhagarare mu ruhande rw’ukuri, twumvire umutimanama wacu, kandi nzi ko utayobya, twange akarengane aho kava kakagera, maze twifatanye n’abaharanira impinduka mu gihugu cyacu, twiyambure igitugu cya Shitani, Twimike Imana Rurema, ibe umugenga wa byose iwacu.
AMAHORO Y’IMANA ABANE NAMWE.
Deo Kabano.
No Comments Yet
Laisser un commentaire
Vous devez être connecté·e pour rédiger un commentaire.


text:
1
Bgo umushinga wo kubaka u Rwanda. Hahaha muzi kwiyemera basi
i don't know any about that chapter gusa, nigeze kumva banyita umuzigaba gusa! ariko se, byarashobokaga ko abahutu,abatutsi n'abatwa bakomoka mumwe muriyo miryango (ari umuryango umwe)? Muzadutandukanyirize n'impamvu imiryango yacu abanyarwanda buri umwe utagiraga ururimi rwawo nkuko mubihugu bidukikije bo ibyo bita ubwoko buri bwoko bufite n'ururimi rwabwo gakondo???
ntabwo bisobanutse, njya numva bavuga abega babaha, none ndabona mwabitandukanyije nkaho ari amoko abiri atandukanye
My friend, abarenge ntabwo ari umuryango mugari ni sub-group y'abasinga niyo mpamvu babita abasinga b'aabarenge
Abanama bakomoka kuri BiNAMA bya YUHI GAHIMA @Fiston.
Nonsense
Azatubwire aho abanama bakomoka namateka yigisekuru cyabo bitaga binama
Umushinga wo kubaka u Rwanda wakozwe nande? Mu wuhe mwaka ,waganiriweho na bande?
1


text:
Ikigo cy’igihugu cyo Kubungabunga Ibidukikije (REMA) kiributsa ibigo, inganda n’Abaturarwanda ko bibujwe kwinjiza, gusohora no gutwara imyanda mu gihugu nta ruhushya rwatanzwe n’ubuyobozi bubifitiye ububasha mu gihugu iyo myanda yaturutsemo n’icyo yoherejwemo.
Iyambukiranya ry’imyanda ihumanya n’indi myanda rigengwa n’amasezerano yitwa “Basel Convention” amasezerano mpuzamahanga agamije kugabanya no kurwanya iyambukiranya ry’imyanda ihumanya by’umwihariko iva mu bihugu byateye imbere ijya mu biri mu nzira y’amajyambere.
Ayo masezerano agamije kurinda abantu n’ibidukikije muri rusange ingaruka z’imyanda ihumanya n’indi myanda yasinywe mu mwaka wa 1989 atangira kubahirizwa mu mwaka wa 1992.
U Rwanda rwayashyizeho umukono mu mwaka wa 2004.


text:
YASUWE 153
Mu gitondo cyo kuri uyu wa kane, tariki 18 Gashyantare 2021 ku biro by’akarere ka Rutsiro hazindukiye abashinzwe uburezi mu mirenge igize aka karere bari kumwe n’abayobozi b’ibigo by’amashuri, aho bahawe ibikoresho by’ikoranabuhanga, bavuga ko bizaborohereza akazi bakora ka buri munsi.
Bamwe mubaganiriye n’itangazamakuru bavuze ko ibi bikoresho bahawe bazabifata neza kubera ko bigiye kuborohereza akazi.
Nkinamubanzi Jean De Dieu, Umuyobozi w’Urwunge rw’amashuri rwa Rwingongo, ruherereye mu murenge wa Mukura yagize ati “Twakiririye ibikoresho by’ikoranabunga birimo Tablet, Projecteur na Mudasobwa byose bikaba ari ibyo kudufasha kunoza uburezi cyane cyane mu ikoranabuhanga.”
Mu byukuri turashimira Leta y’u Rwanda itekereza ku ireme ry’uburezi, igaharanira ko ritera imbere ndetse n’abarezi biteguye gukora buri kimwe cyose ngo rigerweho, ndetse twiteguye gukoresha izi mudasobwa icyo zagenewe kuko zije zikenewe.
Ubuzake Jean De Dieu, Umukozi ushinzwe uburezi mu murenge wa Kivumu yagize ati “Ni ibikoresho by’ingenzi twahawe bizadufasha mu gukusanya imibare ikenerwa yose mu burezi, aho umuntu azajya ayifata ku kigo cy’ishuri agahita ayishyira muri Tablet atabanje kwandika ni intoki, ubundi umuntu akaza kugera aho akorera isesengura ry’iyo mibare bitagoranye.”
Akazi kari kagoranye cyane kubera ko imashini twahawe inyinshi zarapfuye, nanjye iyanjye kwari uko byasabaga ko iyo mibare tuyandika muri Agenda, twagera ku biro by’Umurenge tugatira abandi bakozi imashini tukabona kuzishyiramo, bigatwara umwanya inshuro ebyiri ariko kuri ubu bigiye koroha.
Ku kurushaho kwita ku bikoresho bahawe Ubuzake avuga ko ibi bikoresho bahawe bitari iby’umuntu ku giti cye,a ahubwo ari igikoresho cy’umurenge ndetse ko n’abandi bakozi bagenzi be bakwiriye kubikoresha, bakabibika ahantu hari umutekano ndetse bigakoreshwa igihe bibaye ngombwa, kuko n’igihe azaba atakiri muri uwo murenge azagisiga n’undi mukozi akazagisanga.
Mu karere ka Rutsiro hatanzwe Tablet zisaga 106, ndetse na Mudasobwa 347, zikaba zatanzwe na REB ku bufatanye na Soma Umenye.


text:
Mu gihe Umuryango Imbuto Foundation wizihiza isabukuru y’imyaka 20 umaze utangijwe na Madamu Jeannette Kagame, kimwe mu bikorwa by’intangarugero wakoze bigahindura ubuzima bwa benshi ni ukwita ku burere n’uburezi by’abana b’abakobwa mu kubarinda ingaruka z’amateka yagiye asigingiza umugore mu rugendo rw’iterambere.
Umuryango Imbuto Foundation watangiye gutera inkunga uburezi bw’umukobwa mu mwaka wa 2005, aho kuva icyo gihe abakobwa barenga 5,000 bahawe ishimwe ritangwa na Madamu Jeannette Kagame, bakitwa Inkubito z’Icyeza kubera kugira amanota meza mu bizamini bya Leta.
Abagize Inkubito z’Icyeza bahembwe mu bihe bitandukanye bibumbiye mu Ihuriro BPG Alumni Network guhera mu mwaka wa 2010.
Ku wa Kabiri tariki ya 30 Werurwe 2021, Umuryango Imbuto Foundation wateguye ihuriro ry’abo bakobwa bibumbiye muri BPG Alumni Network ku nshuro ya 7, rifite umwihariko wo kuzirikana imyaka 20 umaze ushinzwe banungurana ibitekerezo ku bijyanye n’ubujyanama n’ubufashamyumvire ndetse no kubaka ubushobozi bw’abagore n’abakobwa.
Umuyobozi Mukuru wa Imbuto Foundation Sandrine Umutoni, yabashimiye ko bakomeje kuba bafataanyabikorwa beza b’Umuryango Imbuto Foundation. Yagize ati: “Buri gihe uko dukoze ibikorwa byo gushyigikira iterambere ry’abana b’abakobwa, BPG Alumni Network iradushyigikira kandi ikatugerera hose mu Gihugu. Ubwitange bwabo muri ibi bikorwa turabubashimira cyane. ”
BPG Alumni Network yavutse mu rwego rwo kurushaho kongerera ubushobozi Inkubito z’Icyeza kugira ngo babe urugero (role models) ku bandi. Mu mwaka wa 2010 twatangije gahunda ifite insanganyamatsiko igira iti: “Let Us Dream Big and Act” (Tugire Inzozi Zagutse, Tuzishyire no mu Ngiro).
Madamu Umutoni ati: “Ni ibikorwa bigamije kubaka ubushobozi bw’Inkubito z’Icyeza mu nzego zitandukanye, harimo kugira ubuzima bufite intego, kwigirira icyizere, kugira amahitamo meza atuma batera imbere ndetse no kugirira akamaro imiryango yabo n’Igihugu muri rusange.”
Yishimira ko ku bufatanye na BPG Alumni Network hashinzwe amahuriro (clubs) 20 mu mashuri yisumbuye mu turere dutandukanye bise “Inkubito z’icyeza Forums for Excellence”, abahuza na bagenzi babo mu rugendo rwo gutera imbere nk’abakobwa.
Ati: “Icyo twifuza nka Imbuto Foundation ni uko aya mahuriro mwakomeza kuyakwiza mu yandi mashuri. Ndetse iri huriro ryanyu rikaba ryavamo umuryango wakora ibikorwa biteza imbere umwana w’umukobwa (Community-Based Organisation).”
Abakobwa n’abagore bibumbiye mu Ihuriro BPG Alumni Network bishimira ko ubufasha bwa Imbuto Foundation bwabahinduriye ubuzima bugatuma batera intambwe ihambaye bishimira uyu munsi.
Muri bo harimo Patricie Uwase wahemwe mu mwaka wa 2005, ubu akaba ari Umunyamabanga Uhoraho muri Minisiteri y’Ibikorwa Remezo (MININFRA).
Yagize ati: “Kuri njye, inkunga ya Imbuto Foundation yaje inyongerera icyizere ariko inatuma ntava mu ishuri nyuma y’aho uwandihiraga amashuri yari amaze kubura akazi. Igihembo nabonye cyatumye nguma mu ishuri. Ariko na none guhura na Madmu Jeannette Kagame baduhemba, byaziye igihe mu by’ukuri kuko mbere y’aho sinari narigeze mpura n’umubyeyi mfata nk’icyitegererezo. Ubwo yampaga igihembo byahinduye Isi yanjye, kuko naribwiye nti hari umuntu ukomeye kuri uru rwego uha agaciro gukora cyane kwanjye.”
Denyse Umuhuza, inkubito y’icyeza yahembwe muri 2009 akaba n’umukozi wa Girl Effect Rwanda, na we yagize ati: “Kwitwa Inkubito y’Icyeza byanteye ishema n’ishyaka ryo kumva ko indoto zanjye nazigeraho. Mu ihuriro twagiraga ni ho nakuye igitekerezo cyo kwandika inkuru ngufi, ubu maze kwandika ibitabo 2.”


text:
Par
Mutimutuje Adeline/Gasabo
Uko imijyi igenda ikura kandi ikiyongera ni nako ikurura abantu banyuranye ikagwiramo n’imirimo y’ubwoko budasanzwe. Hari abasanga ari yo mpamvu n’indaya ziba ari nyinshi mu mijyi cyangwa mu duce tw’ubucuruzi.
Isomere:Abakobwa babyariye iwabo
Ku mugoroba ubanziriza umunsi mukuru w’umukozi n’umurimo, twashatse kumenya icyo abakora umwuga w’uburaya batekereza kuri uyu munsi mukuru, mbese niba na bo bitwara nk’abandi bakozi.
Abo twaganiriye hano mu mujyi wa Kigali(hafi no kwa Rubangura), n’ubwo batemera ko hari uwabafata ifoto, ntibaduhishe akanyamuneza bari bafite bawutegereje ndetse n’ibyifuzo byabo kuri ejo hazaza.
Uburyo bwo kwihangira imirimo
Mu gihe ubushomeri buvuza ubuhuha no kubona igishoro cyangwa ingwate(ku bashaka inguzanyo)bikaba bigoye, bamwe bafata uburaya nk’uburyo bwo kwihangira imirimo. Muri urwo rwego, ngo bakwiye gufashwa nyine nk’abihangiye imirimo aho guhanga amaso Leta!
Na bimwe byo kubashyira mu mashyirahamwe ngo ntacyo bimaze kuko ngo hari abaguzi baba bashaka imari ishyushye. Bityo ngo bakwiye kwitabwaho, byanarimba bagasora kuko byafasha abakiliya kubona ibyo bashaka mu mutekano usesuye.
Hari indaya n’uturaya
Tubabajije niba ubwinshi bwabo ku mugoroba atari ikibazo, wasangaga batabivugaho rumwe. Bamwe bati, « Hari indaya n’uturaya; ngo kuko indaya ikora kinyamwuga, ituru imwe ni 2000frw cyangwa 5000frw.
Ngo naho abakora nka ba bandi babunza udutaro, ngo ituru imwe bashobora kuguhera 500frw cyangwa 1000Frw. Ngo bene abo ni bo bica isoko, ngo ariko nyine bose barabyihanganira kuko na bo baba bashaka ubuzima n’imibereho y’abana babo.
Isomere n’iyi:Abanyarwandakazi bafite isoko ry’ikimero muri Uganda
Ibyacu ni nka zahabu: abantu ni bo bayishaka!
Ku kibazo cyo kudakorera ahagaragara, bagira bati, « Nta mpungenge biduteye rwose; ibyacu ni nka zahabu! Hari wapfa kuyibona ku gasozi se? Abantu ni bo bayishakisha kandi ucukura akirengera umutekano. »
Abandi babonye ko iyo mvugo ntari kuyumva neza, bati »Erega ibyacu ni nk’indi mikino yose yo gupima amahirwe(jeux de hasard). Bene amahirwe irabakiza, abandi ikabakenesha. None se wareka gukina kandi utekereza ko ejo uzatsinda? »
Natwe akazi kacu ni uko gateye. Uyu munsi uraburara, ejo ugafatisha. Hari ubwo uhura n’umugabo, wamuryohereza akagupangira azakumaza icyumweru! Icyo gihe ntiwapfa kwakira ubonetse wese!
Abasore bo ntibitwa indaya!
Nashatse kumenya niba abasore bataremenya iby’ako kazi, abakobwa basekera rimwe ngo « abasore ntibitwa indaya, bitwa abapfubuzi ». Ngo bo bakorana na bya bigore biyafite biba bishaka kwishimisha. Uwasaga n’aho ari we mukuru ati, »Twese ni ubufasha tuba dutanga. Uwo bwagezeho iyo ashimye, natwe dushimira Imana! »
Nyuma y’iryo jambo, buri wese yaciyeho; umwe hepfo, undi haruguru. Nanjye mbasezeraho nihuta nti, »Muhahe, muronke. » Nsigara nibaza niba ubu buzima bukwiriye abari n’abategarugori b’i Rwanda.
Byanditswe na MUTIMUTUJE Adeline.


text:
Kuri iyi tariki ya 4 Gashyantare,isi yose yizihiza « Umunsi mpuzamahanga wo kurwanya Kanseri »(Journée mondiale contre le cancer).Ni mu gihe, kuko abantu barenga miliyoni 8,2 ngo bahitanwa n’iyo ndwara buri mwaka.
Nk’uko tubikesha Ishami ry’Umuryango w’Abibumbye ryita ku Buzima(OMS),impfu ziterwa na Kanseri ziruta kure iz’intamabara n’ibindi byorezo kuko mu myaka 10(2005-2015)miliyoni 84 z’abagabo n’abagore bamaze kuahsiga ubuzima.
Ni yo mpamvu iri shami ryihaye intego ko mu myaka ibiri(2016-2018)abantu barushaho gushyira hamwe mu kuyirwana.Iyo ntego igira iti: »Turabishoboye,ndabishoboye »(Nous pouvons,je peux).
Kanseri ni nk’urupfu!
Abenshi bazi ko uwafashwe na Kanseri aba ategereje urupfu,nta kindi.Aka wa mugani ngo « Ntawe urusimbuka rwamubonye »!Ni nk’aho ruba rwatangiye kumubungamo.Ariko se ufashwe na Kanseri wese aba yiteze urupfu koko?
A lire: Les idées reçues sur le cancer
N’ubwo abayitahuye bashobora kuyirwanya no kumukiza urwo rupfu,na muganga ntiyapfa kubwira umuryango ko umurwayi wabo azakira.Ishobora kuzimira gato ikongera ikagaruka(récidive)niba icyayiteye kidakuweho.Aha ni ho imbaraga z’iyi ntego ziri: « Turabishoboye,ndabishoboye »!
Ubushobozi buke
Mu bihugu byateye imbere,hari uburyo bwinshi bwo gukurikirana indwara ya Kanseri,kuyirinda ,kuyirwanya no kuyikumira(lutter,détecter,éviter).Kanseri z’abagore na kanseri z’abagabo zose zitabwaho kimwe.
Mu bihugu bifite ubushobozi buke kubera ubukene,abagore ni bo baza imbere mu kugaragaraho Kanseri(amabere na nyababyeyi).Abagore kandi bihariye 55%by’abarwayi bose ihitana ku mu gabane wa Afurika.
A lire: Le cancer en Afrique
Imibereho idahagije
Kubera imibereho idahagije,n’abana bafatwa na za Kanseri zinyuranye:amaso,amagufwa,amaraso…Ubuke bwabaganga b’inzobere butuma zibahuhura,bagakenyuka.
Ngo muri Afurika, cyane cyane mu giturage no mu bice by’imisozi,hari na Kanseri y’ibirenge(cancer des pieds ou de la plante du pied)iterwa no kutambara inkweto.Hakiyongeraho na Kanseri z’uruhu.
Kuri iyi ndwara,imibereho mibi cyangwa idahagije ituma abashobora kuyirokoka(taux de rémission)baba hagati ya 10 na 25% mu gihe mu bihugu byifite bagera kuri 55 na 60%.None se abadafite ubushobozi kubera imibereho mike, bazahera he bavuga ngo « Turabishoboye »?
By P.B


text:
Mu Rwanda k’ubufatanye na Institut français ( icyahoze ari Centre Culturel Franco- Rwandais )batangije amahugurwa y’abarimu bigisha mu mashuli abanza n’ayisumbuye muri Kristus Remera
Abo barimu bagera kuri 25 bigisha isomo ry’ururimi rw’igifaransa cyane cyane gutegura uko umwana ashobora kwitwara mu gihe yitegura kwinjira muri za kaminuza zikoresha ururimi rw’igifaransa muri Afurika cyangwa se iburayi.
Ibi bikazafasha abana kwitegura neza ibyo bizamini kuko bizaba byateguwe na minisiteri y’uburezi y’ igihugu cy’ubufaransa, bimwe muri ibyo bizamini bizajya bibafasha kubona uburenganzira bwo kwiga muri za Kaminuza zikoresha ururimi rw’igifaransa hakaba harimi icyo bita B2, bityo abana bateguwe mbere ntabwo byazabagora akaba ariyo mpamvu aya mahugurwa ahabwa aba barezi babo.
Mohamed AHMED ABDI ushinzwe uburezi muri Ambasade y’Ubufaransa mu Rwanda akaba yagize ati “ Aba barimu duhuguye bo mu mashuli abanza n’ayisumbuye nibo duhereyeho bakaba baraturutse hirya no hino, ariko tukaba duteganya no guhugura abarimu bazahugura abandi barimu, ni gahunda ndende dufite yo guhugura abarezi bigisha ururimi rw’igifaransa hano mu Rwanda”.
Yakomeje agira ati “ Guhugura abazahura abandi barezi mu cyumweru gitaha bizatuma abarezi bigisha urwo rurimi biyongera mu gihugu nkuko twabikoreye ikigali nabo bazahugura abo mutundi duce dutandukanye tw’igihugu, gahunda yacu ikaba ariyo kwongera abarimu bigisha ururimi rw’igifaransa”.
Umwe mu bahugurwaga w’Umwalimu wigisha ku kigo Ecole Chretien de Kigali Ikibagabaga witwa Yankurije Marie Claire akaba ari umwe mu bitabiriye amahugurwa yuko bafasha abana mu kwiga no gukora ibizamini, no kubikosora mu rurimi rw’igifaransa nkuko asanzwe ari umwalimu wigisha urwo rurimi kuri icyo kigo.
Mu byo barimo kwiga nuko bafasha umwana mu kumutegura mu rurimi rw’igifaransa ariko bakabanza kureba ubumenyi umwana afite, kugira ngo abe yabona impamyabumenye yakwifashisha ashaka gukomeza amasomo ye muri za kaminuza zitandukanye muri Afurka cyangwa se ku mugabane w’uburayi.
Bimwe mubyo twungukiyemo nuko twajyaga dukorera abana ibitandukanye nuko babitwigishije, tukaba tugiye guhindura imikosorere n’uburyo twajyaga dufasha abana mu rurimi rw’igifaransa, ikindi nabo bana bagomba kugira uruhare mubyo tubakorera kandi bikamworohereza atarambiwe mu mutwe.
Ntiyamira Jean Pierre Umwalimu muri College Immacule Conseption Save akaba yigisha igifaransa muri O level yatangiye agira ati “ Aya mahugurwa twahawe akaba ari ayo gukosora abana ndetse no ku bigisha bari mu myaka 12-18, kandi n’abana batoya duhabwa ubumenyi byuko twabazamura muri urwo rurimi”.
Bimwe mubyo twungukiyemo ni ukubaha ikigero cy’imyaka umwana arimo tugaha agaciro ubumenyi afite kandi tukamuzamura kugira ngo agere ku rwego rwiza rushimishije, mu gukosora ibyo byiciro tugomba kureba uburyo bakunze urwo rurimi, ku buryo bashaka kuruha agaciro no kurwiyumvamo, bityo amanota tubaha akabaha uburyo bwo kurushaho gukunda urwo rurimi.
Bityo rero tukaba tuboneyeho gushima Ambasade y’igihugu cy’Ubufaransa bo bateguye aya mahugurwa kugira ngo uru rurimi twongere turukundishe abanyeshuli turerera mu bigo dukoramo.
Rebero.co.rw


text:
YASUWE 28
Mu rwego rwo gukomeza guteza imbere igihingwa cya kawa mu Karere ka Nyamasheke, abahinzi 20 b’intangarugero batoranyijwe bashyikirijwe ishimwe ry’uko bafashe neza kawa bigatuma iza mu za mbere mu buryohe mu gihugu.
Buri wese muri abo bahinzi 20 yahawe inka y’inzungu n’Ikompanyi yitwa Dorman igura ikanohereza kawa mu mahanga. Batoranyijwe nk’abahinzi ba kawa babaye intangarugero kurusha abandi mu kuyitaho, bituma kawa y’i Nyamasheke iza muri eshanu za mbere mu buryohe mu gihugu cyose. Aba bahinzi bemeza ko kawa imaze guhindura ubuzima bwabo ndetse bikaba bigiye kuba byiza kurushaho nyuma yo guhabwa izi nka.
Umwe muri bo witwa Kankesha Bernadette ufite ibiti bya kawa bisaga 2000 yagize ati “Ikawa zampaye umusaruro cyane ngura ikibanza mpita nubaka inzu yo kubamo . Ayo nakuyemo uyu mwaka ushize naguzemo ikindi kibanza cy’ibihumbi magana atanu none dore bampaye n’inka, bizatuma umusaruro wiyongera cyane kuko nabonaga ifumbire y’imborera ari uko nyiguze ariko ubwo mbonye iyanjye bibaye byiza.”
Ukurikiyimfura Félicien yungamo ati “Ubuzima bwanjye bwose mbukesha ikawa n’abana banjye nzabashishikariza guhinga kawa kuko ikawa ugufasha kuguha amafaranga y’izabukuru umaze gusaza. Iyi nka bampaye na yo izamfasha n’umuryango wanjye guca bwaki mu rugo rwacu ndetse binamfashe kurushaho gukorera kawa yanjye kugira ngo ikomeze gutanga umusaruro mwinshi kuko mbonye ifumbire ihagije.”
Ubuyobozi bw’Akarere ka Nyamasheke buvuga ko n’ubwo kawa iri mu bihingwa bifatiye runini abatuye aka karere. Nyamasheke, ni ko karere ka mbere mu guhinga kawa nyinshi kandi nziza mu gihugu. Icyakora aka karere kavuga ko hamwe na hamwe kawa ikeneye gusazurwa dore ko ngo hari ibiti birengeje imyaka mirongo ine bigaragara ko bitagitanga umusaruro kubera gusaza.
Ntaganira Josué Michel, Umuyobozi w’aka karere wungirije ushinzwe ubukungu ni byo asobanura, ati “Haracyariho ibiti byinshi bya kawa bishaje mu Karere ka Nyamasheke. Hari ibirengeje imyaka 40, iyo itangiye gusaza gutyo bitanga umusaruro muke kandi utari mwiza. Iyo ni imbogamizi, ariko dufitanye gahunda na NAEB, yo kugenda tuvugurura ibiti bishaje tukabisazura. Ubu igiti kimwe gisigaye cyera ibiro biri hagati ya bibiri na bitatu kandi kigomba kwera hagati y’ibiro bine na bitanu.”
Seminega Jean Bosco ukuriye Kompanyi ya Dorman mu Rwanda avuga ko guhemba aba bahinzi biri mu rwego rwo kubatera umwete wo kwita kuri kawa ariko kandi banarebera hamwe n’aka karere uburyo umusaruro wa kawa ku giti warushaho kwiyongera mu buryo bwose bushoboka.
Ati “Turi muri gahunda yo kureba ukuntu umusaruro ku giti wakwiyongera umuturage akabona inyongera ku mafaranga avana mu buhinzi bwa Kawa. Basanzwe batera ifumbire mvaruganda inshuro imwe kandi bagomba gutera inshuro ebyiri ku mwaka. Tuzagerageza gukorana n’abahinzi kugira ngo umusaruro wiyongere mu buryo bushoboka haba mu gukoresha ifumbire mvaruganda n’imborera.”
Amakuru ubuyobozi bw’aka karere butanga, agaragaza ko 40% bya kawa yoherezwa mu mahanga ituruka mu karere ka Nyamasheke. N’ubwo Nyamasheke ifite ibindi bihingwa byinshi, kawa yaho yihariye 40% by’ubukungu bw’aka karere. Ihinze ku buso bwa hegitari ibihumbi bisaga bitanu ikaba ihingwa n’imiryango ibihumbi 67. Muri Kawa 29 ziherutse kwegukana ibihembo mpuzamahanga by’uburyohe, iya Nyamasheke yaje ku mwanya wa gatanu, ubu bakaba bafite intego yo kuyigira iya mbere.


text:
Amazina yanjye nyakuri nitwa Ezra Sebeza. Navutse kuwa 13 Kamena 2001. Mvukira i Kigali Kimisange muri Gikondo. Ndi uwa cyenda mu muryango w’abana 10. Ndi umuhanzi uririmba injyana ya Hip-Hop.
Amashuri abanza nayatangiriye ku kigo cyitwa Amizero Primary School. Ubu ndi mu mwaka wa Kane. Indirimbo ya mbere naririmbye nayise ’Abana Banjye’ nayiririmbye mu mwaka w’2010 muri Home Base Studio iba i Gikondo, kwa Producer Akish.
Ubu mfite indirimbo 5 ari zo : Abana Banjye, One Day, I Never Choose, Imfubyi, Komeza ubutwari nshyashya.
Mu buzima bwanjye icyanshimishije ni ukugira mama unkunda kandi akamfasha gukora umuziki wanjye. Ikindi ni uko nagiye muri Kenya nkabasha guhura na bamwe mu bahanzi bakomeye muri Kenya nkaba nteganya no kuzakorana nabo indirimbo.
Icya mbabaje mu buzima ni urupfu rwa Data ntamuzi. Yagize ati :”Mbabazwa nuko Data yapfuye ntaramumenya kandi nkaba naragiye nkurira mu bibazo nterwa n’inshuti ze”
Ibiryo nkunda kurya ni ibijumba. Nkunda kuririmba no kwambara neza.Igitangaje kuri njye ni uko ari njye wiyandikira indirimbo zanjye.
Zimwe mu nzitizi ngihura nazo ni uko ntaramenyekana cyane kandi umuziki narawutangiye kera.
Ubutumwa nagenera bamwe mu bantu bari mu byiciro ndimo (Abanyeshuri n’imfubyi) ni ubu bukurikira ; ku banyeshuri ni ugukunda kwiga n’umurimo, ubwo ngenera imfubyi ni ukwihangana no gukomeza kubaho kuko ari byo nsanga ari ubutwari.
Ndashimira Mama Wanjye n’abamfasha kuzamuka (barimo umujyanama mu buhanzi bwanjye ari we Liza’Elizabeth’ Ngondo). Ndashimira kandi n’abakunzi banjye mu muziki.


text:
Message 25.05.2013
Ubuzima bushya bwo muri Kristo Yesu
Abari muri Kristo Yesu nta nteka bazacirwaho,niba turi muri We by,ukuri twaramuhaye ubugingo bwacu bwose.Yesu yazanywe no kutubohora adukura mu bubata bw,ibyaha n,urupfu. Romains 8:1-3
Ku musaraba I Gologota Yesu yambaye umubiri w, icyaha acira ibyaha bya kamere ho iteka,niko yabashije gutsinda ibyari byarananiranye kubw,intege z,imibiri yacu.
Ni gute tubona ubwo buzima bushya?
Kwihana ibyaha no kwakira Umwami wacu Yesu Kristo
Kubatizwa no guhabwa Mpwemu w,Imana.
Yohani umubatiza niwe wabaye integuza y,Umwami Wacu Yesu abwiriza abantu ibyo kwihana no gutegura inzira y,Uwiteka,ati Ubwami bw,Imana buregereje. Luc 3:4-6
Iyo wihanye ibyaha ukakira Umwami wacu Yesu Kristo,haba hasigaye ko ubatizwa kugirango wiyambure umubiri w,icyaha uhabwe umubiri mushya n,imbaraga zo kunesha icyaha.
Umubatizo n,iki?
Jean3:3-6,Acte 9:17-18
Gupfana n,Umwami wacu Yesu Kristo ukazukana nawe.Guhamba umubiri w,icyaha ngo uhabwe umubiri mushya,umutima mushya,ibitekerezo bishya.Mu mubatizo ni ukwiyuhagira ibyaha,maze hakaza ihinduka muri wowe kuko uba ubaye icyaremwe gishya,ugahabwa ubushobozi bwa Mpwemu w,Imana.
Yesu yaje kutwereka inzira Niwe Nzira Ukuri n,Ubugingo nta wujya kwa Data atamujyanye. Jean14:6
Nawe yarabatijwe mbere yuko atangira mission yari yamuzanye,amaze kubatizwa ahabwa Mpwemu w,Imana mu iijwi rivugira mu ijuru ng,uyu ni Umwana wanjye nkunda nkamwishimira.Matayo3:13-17
Mu mubatizo habaho confirmation yuko uri umwana w,Imana nkuko ijwi ryavugiye mu ijuru Yesu abatizwa kandi Imana ikakunezererwa .
Ni ugukorana isezerano n,Imana rikwinjiza mu muryango w,abana b,Imana ukaba ubaye umugeni wa Kristo yakoye amaraso ye.Ni ugukora alliance na Yesu
Kristo ko ubaye uwe burundu.Kwemera ko wemera urupfu ,izuka rye
Ni ugusenya alliance zose wari waragiranye na satani ukamusohora mu buzima bwawe no mu byawe byose,ukamuhakana n,ibye byose .
Umubatizo ni urufunguzo rutuma tubona acces ku buzima bushya no kunesha ibyaha.Yesu yagiye ku musaraba ngo abambe ibyaha twe icyo adusaba ni umubatizo ngo natwe duhambe ibyaha,twakire imbaraga z,umusaraba wa Yesu duhabwe ubushozi bwa Mpwemu w,Imana atuyobore muro iyo nzira nshya yo kwezwa.
Mu mubatizo harimo imbaraga zitubohora mu ngoyi y,ibyaha,za mbaraga zazuye Umwami wacu Yesu Kristo zizura n,imibiri yacu zikayihindura mishya.Romains8:10. Mission yacu yo gukorera Imana iba itangiye,tukayishingira intahe dushize amanga nta bwoba.Acte 22.12-16
Paul amaze kwihana no kubatizwa yarahagutse akorera Imana ashize amanga.Acte9:17-20.
Umubatizo utuzanira umunezero w,Imana n,amahoro yayo.Acte 8:36-40.
Mumubatizo duha umutima wacu Yesu Kristo akaba ariwe uwurinda kandi nta kintu na kimwe gishobora kuwumukura mu kuboko.
Icyo Yesu adusaba ni ukugumana ubwo buzima bushya tukirinda kongera gusubira mu byaha ,yatubohoye ahubwo tumuhe imibiri yacu ibe ibitambo bizima bishimwa n,Imana tudatwarwa n,irari ry,imibiri yacu ahubwo tuyoborwa na Mpwemu w,Imana.Romains6.1-11


text:
YASUWE 52
Abaturage bakora imirimo itandukanye muri VUP mu murenge wa Gasaka mu karere ka Nyamagabe, nyuma y’imirimo bakoze mbere ya saa sita aho kujya iwabo mu ngobahisemo gukomereza ku biro by’akarere ka Nyamagabe kuko ngo bamaze igihe bakora badahembwa. Aba baturage barasaba inzego bireba ko kubishyuriza amafaranga bamaze ukwezi kurenga bafahembwa nyamara badasiba ku kazi.
Ni mu masaha ya saa munani n’gice z’amanywa. Abaturage bavuye mu mirimo ya VUP bavuga ko bakora mu mihanda itanddukanye mu murenge wa Gasaka mu karere ka Nyamagabe bateraniye imbere y’Ibiro by’akarere ka Nyamagabe. Icyo bahurizaho ngo ni uko bamaze igihe kingana n’ukwezi kurenga badahembwa amafaranga bakoreye mu mirimo yo gutunganya imihanda mu murenge wa Gasaka.
Uretse kudahemberwa igihe, banavuga ko batanahabwa amafaranga yose baba bakoreye uko angina bakibaza aho ajya . Ibi byose ngo bidindiza imibereho yabo kuko ngo hari abo batangiye guhora mu nzu bakodesha nyamara bakora ,umwe muri bo witwa Mukanshimiyimana Maria ati « Tumaze ukwezi kurenga dukora inzu tubamo dukodesha barenda kudusohora turashaka mafaranga yacu ubundi turashaka nyensi aze tuvugane ».
Aba baturage basaba akarere ka Nyamagabe ko bazajya bahemberwa igihe bityo nabo bagakoresha amafaranga baba bakoreye mu kuzamura imibereho yabo ikindi kandi ngo amafaranga bakoreye bajye bayabona yose kuko ngo hri ubwo bakatwa ku mpamvu batabwiwe bati « Ni gute umuntu yamara ukwezi kurenga adahembwa kandi biteganijwe ko ahembwa mu minsi 10 badufashe amafaranga yacu ajye azira ku gihe kandi yuzuye ».
Umuyobozi w’akarare ka Nyamagabe wungirije ushinzwe imibereho myiza y’abaturage Mujawayezu Prisca avuga ikibazo cyatumye aba baturage bamaze hafi dizeni enye ari uko system cyangwa uburyo bwo kwifashisha bahemba aba bakora mu mirimo ya VUP itakoraga neza.
Ubu mu karere ka Nyamagabe harabarurwa abaturage 4600 bakora mu mirimo itandukanye ya VUP hirya no hino mu mirenge 17 igize aka karere.
Tuyisenge Adolphe@rwandanews24.com


text:
Mbere y’umwaduko w’abazungu ahagana mukinyejana cya 16 kugeza mukinyejana 18 abanyarwanda bari bamwe ,umwe yagiraga ikibazo undi akamutabara kandi bose bahuriye k’umwami umwe wari uhagarariye Imana mumoko yose yari agize igihugu muri icyo gihe. Ayo moko atari make nagato yose akayoboka umwami ntakibazo gihari.Bumwe muri ayo moko twavuga nk’Abankiginya,Abagesera,Abazigaba,Ababanda,Abega n’abandi.
Ahagana mu mpera z’ikinyejana cya cumi n’umunani,abakoroni bamaze kugera mu Rwanda,urwango rwatangiye gukwira kwira bamwe bikoma abandi ndetse banabitoza abana babo,doreko yamoko yose yari yaragabanijwemo ibice bitatu.(3) aribyo by’ Ibi: Abatwa Abatutsi n’Abahutu .
Kugirango rero abazungu babone uko bigarurira imitima y’Abanyarwanda,bahisemo kumvisha bamwe ko batari nk’abandi,banabishakira ibimenyetso. Ni muri iyo nzira rero bamwe batangiye kwanga bagenzi babo babaziza ko badasangiye ubwoko nyamara bose ari bamwe gusa ntibabirebeho. Ibi bigaragarira mubice byinshi bitandukanye aho buri wese abona ko ari umuvandimwe wa mugenzi we.Urugero;Abanyiginya babagamo ,Abatwa,Abatutsi ndetse n’Abahutu no mu Benengwe,mu Babanda,Abega n’abandi,niko byari bimeze.Ibi bikagaragaza ko bari abavandimwe.
Nyuma y’ayo macakubiri bamwe batangiye kwikoma abandi babitoza ababakomokaho banabyandika mubitabo,bavuga ko bamwe babangamira abandi muri ibi cyangwa biriya.Abahutu bikoma Abatutsi ngo bababujije kuyobora,ngo barabakandamije ndetse batangira kuvuga ko batari n’Abanyarwanda,birigishwa byandikwa no mubitabo.Aha twavuga nk’igitabo cyitwa INGINGO Z’INGENZI MU MATEKA Y’U RWANDA cyanditswe mu mwaka w’1972.Aho Umwanditsi agaragaza ko Abatutsi banga Abahutu kandi bikubiye ubutegetsi bw’Abanyarwanda nyamara bo ari abavamahanga.
Uru rwango rwakwirakwizwaga na bamwe mubanyabwenge,rwakwiriye hose umwana uvutse akumva ko adahuje ubwoko na runaka,bigera n’aho bamwe mubategetsi bariho icyo gihe babikwirakwiza muri rubanda. Kuko iyo witegereje muri ziriya nyandiko zakwirakwizaga urwango na bamwe mubategetsi bakuru b’igihugu babaga bazisinyeho,ibyo bikagaragaza ko nabo babaga babishyigikiye.
Byakomeje kuba bibi rero kuburyo bamwe babonaga bagenzi babo nk’aho atari abantu bakanabahimba amazina abambura ubumuntu,byageze n’aho babambura ubuzima.habaho Jenoside yakorewe Abatutsi mu mwaka 1994. Ngiyo inkomoko y’urwango rwateye itsembabwoko n’itsembatsemba mu Rwanda.
Louis Marie


text:
Wari uzi ko ikinyobwa cya soda gishobora kwangiza amenyo?
Yanditswe na: Ubwanditsi
2019-08-23 04:05:29
Ubushakashatsi bwakozwe na Doctor Pepper (Mississipi Department of Health) bwagaragaje ko Iyo unyweye soda, isukari iba irimo yihuza na microbe ziba ziri ku munwa bigakora acide. Iyi acide itangira kwinjira mu menyo. Buri ntama yose ya soda ushyize mu kanwa, igira ingaruka ku menyo, uko unywa buhoro, niko uba wiyongerera ibyago byo kwiyangiriza amenyo.
Kuba umuntu ahora anywa soda bimugiraho ingaruka nyinshi zirimo kuranduka kw’amenyo. Uku kwangirika kw’imizi y’amenyo bitangira mu gihe acide zo mu binyobwa biryohera bigeze mu kanwa, bihita bitangira kwangiza ubwirinzi bw’ishinya bigakomeza bikagera no ku mizi ugasanga amenyo arangiritse cyane.
Ni iki wakora ngo wirinde ingaruka za soda ku menyo?
Igisubizo si ukureka kuyinywa kuko abenshi barayikunda kandi bayigize akamenyero. Hari ibyo ushobora gukora kugirango ugabanye kwangirika kw’amenyo yawe:
• Kunywa mu rugero: ntukarenze nibura soda imwe ku munsi kuko inyinshi zishobora kukwangiriza amenyo.
• Kunywa vuba: uko kunywa bifata umwanya munini, niko ya sukari yivanga na za microbe twavuze bikajya gusenya ubudahangarwa bw’amenyo. Uko unywa vuba niko uba wirinda izi ngaruka.
• Ni byiza ko soda inyweshwa umuheha(straw) ibi bikurinda ko isukari yo muri soda idahura n’umunwa cyane ngo bikore acide zangiza amenyo.
Tubonye ko ibinyobwa bifite isukari atari byiza cyane ku menyo, ariko nibyo bikunze gukoreshwa ahantu henshi, niba ushaka gukoresha soda ni byiza ko ukurikiza amabwiriza yagufasha kwirinda ko amenyo yawe yangirika.
Sources: www. better health.vic.gov


text:
COVID-19 yongereye abakobwa batwaye inda bafashwa na Julienne
- Bamurange Julienne, watangije umuryango ufasha abana b’abakobwa bafite ibibazo
Bamurange Julienne washinze umuryango Young Women Destination avuga ko mu bihe bya COVID-19 umubare w’abakobwa babyariye iwabo wiyongereyeho abandi batwise muri ibi bihe.
Guhura n’ibibazo mu buzima bwe, niyo ntandaro yo gushaka gufasha abagore batereranywe cyane cyane abakobwa babyariye iwabo bafite imyaka iri munsi 24, akabafasha kubona icyerekezo cy’ubuzima bwabo nyuma yo kujugunwa n’umuryango, bikamufasha kwiyakira, kwita ku mwana we, gufasha umuryango we kumwakira nyuma y’amakimbirane baba bagiranye.
Bamurange avuga ko badafite ubushobozi bwinshi bafashisha abakobwa babyariye iwabo ahubwo ikintu cya mbere ni ukumwigisha kwitekerezaho akumva ko ari uwagaciro.
“Iyo tumaze kumwigisha kwigirira ikizere, tumuha amasomo y’imyuga irimo kuboha, kubyina, kudoda, gukora ibikapu no kuvumbura impano ze ziba zarapfukiranywe, twagize amahirwe yo kubona imiryango idutoza kwakira abashyitsi na ba mukerarugendo bituma abakobwa bashobora kwibeshaho.”
Young women destination ubu imaze kugira abanyamuryango babarirwa muri 200 bavuka mu karere ka Rubavu mu mirenge nka Rugerero, Kanama na Nyamyumba ariho haboneka benshi, abakorerabushake 20 n’abakozi bahoraho 4.
Uyu muryango ufite abafatanyabikorwa benshi bakenera gufashwa, mu gihe cya Guma murugo byagoranye kubaba hafi kuko wari umwanya bakeneye gufasha kubera kutava mu rugo.
- Abana bafashwa bari kwiga kuboha
Bamurange Julienne avuga ko mu gihe cya Guma mu rugo aribwo biyongereye kuko habonetse ihohoterwa, abana b’abakobwa batewe inda, kubera ababyeyi bajya gushakisha, ndetse no gushukwa biroroha.
Agira ati; “Mu minsi yashize twabonye abakobwa b’abangavu 8 batwite, biyongera ku bandi bakobwa babyariye iwabo dusanzwe dufite, bituma tugira igitekerezo cyo gufasha abana b’abakobwa b’abangavu bakiri bato 120 kugira ngo ibyabaye kuri bagenzi babo bitazababaho, ubu tubakurikirana umunsi kuwundi kuko baba ari abana bavuka mu miryango ikennye byorohera ushaka kubashuka.”
Akomeza avuga ko uburyo bwo kubafasha babashyira mu matsinda atuma babakurikirana mu kumenya ibibazo bahura nabyo.
“Dufite abakobwa 60 babyariye iwabo, dufite abana b’abangavu 120 dukurikirana, n’amatsinda y’ababyeyi 120 tuganiriza kugira ngo bashobore gufasha abana mu miryango yabo.”
Bamurange avuga ko abana benshi baterwa inda kubera ubukene, Young Women Destination ikaba ikora akazi ko kubafasha kwiga imishinga bakora kugira ngo bashobore kwikemurira ibibazo, bumwe mu buryo bakoresha ku babonye icyo bakora bazigama amafaranga 200 mu cyumweru na 50 y’ingoboka.
“Nk’umukobwa wabyaye iwabo hari ushobora kwiga umwuga, ariko ashobora kuboha ibikapu ntahite abona abaguzi, icyo gihe tumufasha gushaka ikindi yakora, wenda nko gucuruza imbuto cyangwa isambaza, iyo agize icyo asigarana agiha umwana akabona ikimuramira kandi kirimo intungamubiri.”
Akomeza agira ati; “Mu gihe cya Corona twatanze amafaranga muyo bizigamira kugira ngo dutabare kuko hari ababyeyi batavaga mu rugo kandi abana bashonje, ikindi akazi katubanye kenshi mu gukora ubuvugizi kuko hari imiryango yari ibabaye.
Mu mafaranga twari twarazigamye harimo ibihumbi 400 ariko yarakoreshejwe, dusigara dukora ubuvugizi bwo kubatera nkunga mu kugoboka abafatanyabikorwa bacu, ubu nibwo turi kubashishikariza kongera kwizigamira kuko bamwe batangiye kongera kugira icyo bakora.”
- Bamwe mu bana b’abakobwa batewe inda bakiri bato
Bumwe mu buryo bakoresha mu kumenyekanisha ibyo bakora hari amahoteli yakira ibikorwa byabo akabicuruza mu gufasha aba bana b’abakobwa babyariye iwabo, ariko hari n’ibigurisha kuri social media bikagurwa mu kubatera inkunga.
Bamurange avuga ko mu bihe bya Guma mu rugo abangavu bagiye baterwa inda kubera ibishuko, agasaba abana b’abakobwa kwirinda ibishuko kugira ngo bazasubire ku ishuri ntakibazo bafite, naho ababyeyi basaba kugerageza kubonera ibikoresho by’ingenzi umwana w’umukobwa kuko iyo atabibonye ajya kubisaba undi muntu umuhemukira
Abana bo mu mujyi basabwa kumvira ababyeyi, kwirinda amshusho y’urukozasoni bareba no kumenyesha ababyeyi aho bagiye, mu gihe ababyeyi basabwa kumenya icyo umwana akunda kandi bakabimuha kuko hari abarezi bashuka abana n’abandi babashukisha impano zitandukanye.
S.S


text:
Ubundi urukundo ni ikintu cyiza kandi kiryoha iyo umubano w’abakundana ugenda neza,ariko na none urukundo rurababaza cyane iyo abakundanye bahemukiranye,aho usanga bashihurana ndetse nta n’ubwumvikane hagati yabo,ari nayo mpamvu twahisemo kugira inama umuntu wese uri mu rukundo cyangwa ubiteganya
1.Ntugomba guhinduka uwo utariwe kugira ngo ukunde ushimishe umuntu
Hari umuntu iyo ari mu rukundo ibyo yakundaga byose arabireka maze umwanya we wose ndetse n’ibyo akora byose bikaba ari ibijyanye n’umukunzi we. Ibi ariko si byiza kuko buri wese agomba kugumana umwimerere we ahubwo mugahuriza hamwe.
2.Ntago umuntu akumva utavuze
Iri naryo ni isomo rikomeye bamwe bajya bita batandukanye n’abo bakundanaga. Hari ubwo havuka ikibazo ubwumvikane bukabura hagati y’abakundana. Umukunzi wawe akagushinja ikintu runaka, wowe aho kumusobanurira ukicecekera kandi mu by’ukuri umukunda ariko ntubimubwire. Cyangwa ugasanga umukunzi wawe aragukosereje aho kubimubwira ugaceceka ahubwo ukamwuka inabi ntumusobanurire ikibazo ufite, bityo rero ugasanga umwuka mubi urushijeho kwiyongera hagati yanyu ,bamwe binabaviramo no gutandukana.
3.Intego yo kujya impaka si ukugira ngo wumvishe mugenzi wawe ko ari wowe uri mukuri ahubwo ni ukugira ngo wumve aho ikibazo kiri n’uko nawe abona ibintu
Ikibazo bamwe mu rukundo babigira intambara cyangwa amarushanwa ugasanga iyo hari icyo mutumvikanyeho aho kugirango wumve uko mugenzi wawe abibona ,wowe ahubwo ukaba uri gushakisha ibimenyetso bishimangira ko ari wowe warufite ukuri.
4.Ntukemere gukundana n’umuntu kuko wabuze uko ugira cyangwa kuko utinya kuba wenyine.
Hari bamwe babona ishuti zabo zose zifite abakunzi nabo bakumva barifuza uwabatetesha ugasanga bagiye mu rukundo (relationship) muby’ukuri batabitekerejeho nta n’intego bafite, bakabijyamo gusa kuko barambiwe kuba bonyine.
5. Gushimira Ibyo umukunzi wawe agukorera.
Byaba ibito cyangwa ibinini, Ibyo umukunzi wawe agukorera ujye wibuka kubimushimira kuko bimutera ishyaka ryo gukomeza kukunezeza. Ariko iyo umuntu agerageza kukunezeza ntumushimire, ntunamwereke ko byagushimishije bimuca intege.
6. Ntukirengagize ibimenyetso.
Burya hari ubwo ubona amafuti y’umuntu mutaranatangira gukundana cyangwa munagitangira ariko ukamushakira impamvu, ukica amatwi ukanga kubyitaho ariko nyuma bikazarangira ya makosa ariyo mupfuye kandi warayabonaga na mbere hose ukanga kubyishyiramo ubibona. Burya nubwo umuntu ahinduka ntibiba bimworoheye.
7. Ese iyo uzakuba umukobwa/umugore cyangwa umuhungu/umugabo wari kwemera gukundana n’umuntu umeze nkawe?Kubera iki?
Buriya wibajije iki kibazo bigufasha kongera kwitekerezaho ukareba amakosa ukora bikaba byagufasha kugerageza kuyakosora.mbese ukishyira mu mwanya wuwo uyakorera.
Martin MUNEZERO
Mungire inama uko wakwi fata umukunzi wawe ya kwanze njyenumva ari igisebo numva umuti ari ukwiyahura


text:
Nyuma y’aho leta y’u Rwanda ifatiye ingamba zo guhagarika insengero zitujuje ibisabwa ,hari abapasitori bavuga ko ubuzima bwabo buri mu mazi abira kuko ngo no kubona ibyo kurya kuri bo ngoni Ihurizo rikomeye.
Kubera iki kibazo hari bamwe mu ba pasitori iyemerera ko bamaze gushaka uburyo basuhuka bakajya gushakira umugati mu bindi bihugu bitita ku kugenzura insengero.
Umwe mu bapasiteri bafungiwe insengero 2, rumwe rukaba ruherereye i Kibagabaga mu mujyi wa Kigali, urundi rukaba ruherereye i Rwamagana (Utifuje ko tuvuga amazina ye),yavuze ko ubuzima kuri ikigihe bwamushaririye.
Kandi ngo na bagenzi be benshi batangiye kugana hanze y’aho batuye bakajya gushakira imibereho ahandi kugirango bajye gutangiza amatorero mu bihugu byo mu karere.
Yongeraho ati “Niba nta kudohora kubayeho ngo Leta yoroshye ibisabwa,amaherezo ntituzajya tunabona n’amafaranga yo kwishyura ubwisungane mu kwivuza buzwi nka mituweri. Kwishyura amashuli y’abana,kwishyura ubukode bw’amazu, guhahira ingo zacu ni ingorabahizi. Ni ukwirirwa dusaba abari abakristo bacu, ubu bigeze ho birambiranye, igisigaye mbese ni ugusuhuka".
Ubwo yasozaga Umwiherero wa 15 w’Abayobozi bakuru b’Igihugu, Perezida Kagame, yatangajwe n’ukuntu mu Mujyi wa Kigali gusa hafungwa insengero 700, yibaza niba ari za robine zitanga amazi cyangwa inganda zifitiye abaturage umusaruro.
Yakomeje avuga ko kuba insengero ziruta robine z’amazi n’ibindi bifitiye akamaro abaturage ari ‘akajagari.’
Yagize ati “Ikindi kintu cy’umusaruro kigejeje kuri 700 muri uriya Mujyi ni iki, ni inganda, turazifite se, ariko amadini ni 700 mwarinze no gufunga, ubwo bivuze ngo ni akajagari.”
“Ariko ubundi ayo ma kiliziya 700 mwagiye gufunga akorerwamo iki? Atangirwamo amazi? Nicyo nabajije, ni za robine z’amazi ziri aho, ni iki? Ni amaduka, ni inganda zifite icyo zikora?”
Isengero zafunzwe ni izitujuje ibyangombwa birimo nk’iby’isuku, gutanga umutekano ku bahasengera no kuba zikora mu buryo bwemewe n’amategeko.


text:
Imyidagaduro
Elayono Yitiriwe Korali y’i Remera Yari Iki?
Mu mavanjiri ya Mariko, Luka na Yohana niho hakunze kugaragara izina Elayono. Amavanjiri ubundi ni ane: Iya Matayo, Mariko, Luka na Yohani.
Elayono ivugwa wari umusozi uherereye mu nkengero za Yeruzalemu ahitwa Betifage.
Mbere gato ya Pasika nibwo Yesu/Yezu yatumye abigishwa be ngo bajye muri rumwe mu ngo zari i Elayono bamuzanire indogobe bari buhasange.
Yesu/Yezu yatumye babiri mu bigishwa be ati: “Mujye mu kirorero kiri imbere, uwo mwanya muri bubone indogobe izirikanye n’iyayo, muziziture muzinzanire. 3Ariko nihagira umuntu ubabaza ijambo, mumubwire muti ‘Databuja ni we uzishaka’, maze araherako azibahe.”
Ushatse kubyisomera wareba muri iyi mirongo:Mar 11.1-11; Luka 19.28-40; Yoh 12.12-19.
I Kigali mu Murenge wa Remera muri Gasabo hari Korali yiyitiriye uriya musozi.
Ivuga ko ikora umurimo w’ivugabutumwa binyuze mu ndirimbo. Niyo muri ADEPR Remera.
Iherutse gusohora indirimbo y’Amashusho ikubiyemo ubutumwa buvuga ku gukomera kw’Imana k’umuntu uyiringira.
Iyi ndirimbo yitwa ‘ Abiringiye Uwiteka’.
Mu magambo ayigize abaririmbyi bahamagarira abantu bose ‘ Gukomera Ku Imana kuko uyiringiye ahora mu mahoro.’
Umuyobozi w’abaririmbyi muri Korali Elayono, Shyaka Callixte avuga ko iriya ndirimbo itanga ubutumwa bushimangira ugukomera kw’Imana ku buzima bw’abayubaha.
Yagize ati “Igitekerezo cy’indirimbo gishingiye ku gukomera kw’Imana. Kuko uwubaha Imana iramurinda. hari ibidashobokaga ariko kuberako urinzwe n’Imana ikagira uko ibigenza neza. Yubakiye ku nkuru y’ibyo Imana igukorera nawe ukabona bitangaje, utabikekaga.’’
Yatanze urugero kuri Korali yabo, avuga ko hari ibyo babonaga bigoranye ariko Imana igaca inzira.
Ati “Kera warebaga ahazaza ha korali yacu ukabona ntaho ariko Imana yahinduye amateka. Ibyo byose nuko twagumye Ku Uwiteka tumuhanga amaso. Hari ibintu byinshi Imana yahinduye.’’
Korali Elayono yasohoye indirimbo ya mbere y’amashusho mu zigera ku icumi ziri kuri Album yayo ya kabiri iteganya gusohora vuba aha.
Icyitonderwa: Taarifa si ikinyamakuru gishingiye ku idini iryo ariryo ryose.


text:
Impuguke mu ijambo ry’Imana Bwana Samuel Ntibayizi yatangaje ko ari ngombwa kujya kubatizwa mu mazi menshi wabanje kwihana ibyaha kuko kujya mu mazi ari ugtanga ubuhamya bw’uko wihannye ibyaha.
Ibi yabitangaje kuri uyu wa mbere taliki ya 07 Ukwakira 2019,ni mu gihe hari benshi batekereza ko uramutse utabatijwe udashobora kwinjira mu bwami bw’ijuru.
Mu kiganiro yagiranye n’Ikinyamakuru cy’Isezerano.com,Bwana Samuel Ntibayizi yasobanuye ko umubatizo wo mu mazi menshi ari ngombwa ariko ko mbere yo kubatizwa ukwiye kubanza kwihana ibyaha.
Yagize ati:”Kubatizwa mu mazi menshi ni ngombwa kuko umubatizo wo mu mazi usobanura kwihana ibyaha, ukaba kandi uyu ari umubatizo wa Yohana”.
“Aha ni handi Yesu yabwiye Nikodemu ngo “ni ukuri ni ukuri ndakubwira ko umuntu utabyawe ubwa kabiri atabasha kubona ubwami bw’Imana(Yohani3:3)”.Kubyarwa n’amazi ni ukwihana ibyaha,rero ni ngombwa mbere yuko ujya mu mazi menshi kubanza kwihana ibyaha kuko kujya mu mazi ari ugutanga ubuhamya bw’uko wihannye ibyaha”.
Bwana Samuel Ntibayizi yakomeje agaragaza ko kuba utarabatijwe umubatizo wo mu mazi bitavuga ko utajya mu ijuru kuko hari n’abantu babatijwe ariko batarihannye .
Ati:”Kuba utarabatijwe umubatizo wo mu mazi ntibivuga ko utajya mu ijuru kuko hari n’abantu babatijwe ariko batarihannye.Gukebwa nyakuri ni ugukebwa kwo mu mutima,umuyuda nyakuri si umuyuda wo ku izina cyangwa kavukire ahubwo umuyuda nyakuri ni umuyuda wo mu mutima.Ibi bisobanura ko umubatizo nyakuri ari umubatizo wo kwihana ibyaha,niyo mpamvu hakwiye kubatizwa umuntu wihannye ibyaha bye”.
Impuguke mu ijambo ry’Imana Bwana Samuel Ntibayizi ni umukristo usengera mu itorero rya ADEPR, akaba akunze gusobanura ijambo ry’Imana mu buryo bucukumbuye ariko ashingiye kucyo Bibiliya ivuga.


text:
Korali Cornerstone, ikorera umurimo w’Imana mu Itorero cy’Ubumwe bw’Amatorero y’Ababatisita mu Rwanda (Union des Eglises Baptiste au Rwanda- UEBR), igiye guhurira mu giteranane cy’ivugabutumwa na Korali Ukuboko kw’Iburyo yo muri ADEPR- Gatenga.
Ni giterane biteganyijwe ko kizaba taliki ya 7/07/2019 kuva saa munani kugeza saa kumi n’imwe n’igice z’umugoroba , kikazabera ku rusengero rw’Abatisita ruherereye hano mu mujyi wa Kigali mu Karere ka Nyarugenge aho iyo Korali ikorera Umurimo w’Imana. Umuyobozi w’iyi Korali ari nayo yateguye iki giterane Dushimimana Jean Marie Julien avuga ko cyateguwe mu rwego rwo kwagura Ubwami bw’Imana ariko bafatanyije n’abandi nk’uko intego y’iki giterane iboneka mu gitabo cy’ Abaheburayo 10:24 ibigaragaza
Yagize ati “ Iki giterane twagiteguye mu rwego rwo kugira ngo dukomeza kwagura Ubwami bw’Imana cyane ko nka twe (Korali Cornerstone) tugizwe n’umubare mwinshi w’urubyiruko, birakwiye ko dukorera Imana tukiri bato, tukagura Ubwami bw’Imana ariko na none tutabikoze ubwacu gusa ahubwo dufatanyije n’abizera bose, ni nayo mpamvu twatumiye n’abandi bantu bose.”
Korali Cornerstone ya UEBR Nyarugenge
Uretse kuba iki giterane kizagaragaramo Korali yo muri ADEPR Gatenga, ariyo Ukuboko kw’Iburyo, yamenyekanye cyene mu ndirimbo “Ikidendezi” n’zindi hanatumiwemo n’abandi bahanzi batandukanye barimo Papi Clever ukunzwe cyane mu ndirimbo ziramya zikanahimbaza Imana, umuhanzi Yvan Driver uzwi mu ndirimbo “Umwuka wera” ndetse n’andi makorali atandunye azaturuka mu Karere ka Bugesera ariyo, La Fidelite, ndetse na Horebu. Kwinjira ni ubuntu.
Korali Ukuboko kw'Iburyo iri mu makorali akunzwe cyane muri iyi minsi
Korali Cornerstone ikorera umuwimo w’Imana muri UEBR Paruwasi ya Nyarugenge, shinzwe mu mwaka w’2015, igizwe n’Abaririnbyi biganjemo urubyiruko. Imaze gukora umuzingo w’indirimbo 10 z’amajwi ndetse n’imwe y’Amashusho gusa ubuyobozi buvuga ko bufite umushinga mugari wo gukora amashusho y’indirimbo zisigaye.
Papi Clever umwe mu bahanzi bakunzwe muri iyi minsi
Igiterane cy'ivugabutumwa cyatumiwemo korali Ukuboko kw'Iburyo na Papi Clever
Inkuru ya Sam Mujyanama